Summary: Vuoden nuori muotoilija Laura Väre haluaa, että esineillä on selkeä käyttötarkoitus ja ne kestävät kulutusta. Kauneudesta ei pidä silti tinkiä.

Laura Väreen  kädessä on donitsi.
 Se on oikeasti puusta muotoiltu kynttilänjalka, mutta nimensä esine on saanut herkkupalaa muistuttavasta muodosta. Se ei ole koriste, vaan oikeasti tarkoitettu pitämään kynttilää paikoillaan.
 Hide-valaisimen innoittaja on puolestaan lapsuuden muisto.
 – Mummolassani oli sellainen vanha hapsulampppu. Lapsena rakastin niiden hapsujen koskettelua. Siitä tuli idea, miltä se mummon lamppu näyttäisi tuotuna tähän päivään.
 .
 Donut-kynttilänjalka on saanut vaikutteensa nimensä mukaisesti donitseista. Se on valmistettu puusta. Mikko Koski / Yle
 Arjessa on oltava kauneutta
 Muotoilijan oma koti vanhassa kerrostalossa Helsingissä on pelkistetyn kaunis. Mustavalkoisessa sisustuksessa tavaroita on vähän. Ne ovat kaikki harkiten valittuja ja tarkoituksenmukaisia.
 Laura Väre muistuttaa, miten tärkeää on tuoda ja nähdä kauneutta omassa arjessamme.
 – On hienoa, jos saan tuotua ihmisten arkeen jotain, mikä tuo hyvän fiiliksen. Haluan suunnitella tuotteita, jotka aikaansaavat hyvää mieltä.
 Samalla hänen suunnitelemansa naulakon tulee kestää vaatteiden paino, tuolin on oltava tukeva ja kenkien pysyttävä kenkätelineessä. Kukat voi laittaa jämäkkään kasvilaatikkoon.
 – Niiden on toimittava niille tarkoitetussa kättötarkoituksessa.
 Hide-valaisimessa on pidemmät hapsut kuin mummon lampussa aikoinaan oli. Mikko Koski / Yle
 Eroon kertakäytöstä ja tilalle kestävää
 Jo lapsena Väreelle oli selvää, että hän suuntautuisi luovalle alalle ja haaveena oli kuvataiteilijan ammatti. Nyt 30-vuotias muotoilija valmistui taiteen maisteriksi Aalto-yliopiston kalustesuunnittelun koulutusohjelmasta viime keväänä.
 Vuodet yrittäjänä opintojen ohella vahvistivat, että muotoilijoita on paljon ja kilpailu alan töistä on kova. Siksikin  Design Forum Finlandin hiljattain julkistama Vuoden nuori muotoilija -palkinto  tuntuu erityisen arvokkaalta.
 – Se on minulle rohkaisu siitä, että olen oikealla alalla, vaikka välillä usko omaan työhön on ollut koetuksella.
 Laura Väre käyttää useita eri materiaaleja, mutta metalli on hänelle "tutuin ja turvallisin". Siitä on valmistettu myös Po-peilin kehys. Mikko Koski / Yle
 Muotoilija kertoo joskus miettineensä, onko oikein suunnitella lisää tavaroita maailmaan, jossa niitä on jo ennestäänkin yltäkylläisesti. Ekologisuudesta on tullut ammattilaisille tärkeä arvo.
 – Muotoilijoidenkin täytyy ottaa vastuu ja suunnitella ekologisia ja kestäviä tuotteita.
 Itse hän kertoo jo suunnitteluvaiheessa miettivänsä, miten tehdä esine, joka ei mene rikki tai jos meneekin, sen voi korjata, eikä sitä täydy heti vaihtaa uuteen.
 – Haluaisin, että jättäisimme kertakäyttökulttuurin ja emme keräisi turhia tavaroita, vaan sellaisia, joista oikeasti pidämme ja joita voimme kuljettaa mukanamme koko elämämme ajan.
 Vuoden nuori muotoilija -palkinto jaetaan 18: kerran. 5000 euron palkinto luovutetaan Laura Väreelle 3.9. hänen näyttelynsä avajaisissa Lokal + -galleriassa Helsingissä.
 Lue myös:
 Minimalismi toi Vuoden nuoren muotoilijan tittelin
 Fiskars vilisee vielä puuseppiä ja Antrei Hartikainen, 27, on yksi heistä: "Kaikki fiilistelevät puuta, mutta ehkä työstä ei aina olla valmiita maksamaan"

Vuoden nuori muotoilija Laura Väre: "Voinko suunnitella lisää tavaraa, kun sitä on maailmassa jo niin paljon?"


Summary: Moni lähtisi mielellään marjastamaan, mutta haluaisi tai tarvitsisi mukaan kaverin. Nyt sen voi löytää aiempaa helpommin.

Arktiset Aromit ry:n käynnistämä  marjakaverikampanja  innostaa ihmisiä lähtemään metsään tarjoamalla väylän löytää kaverin marja- tai sieniretkelle.
 Arktiset Aromit ry:n mukaan moni lähtisi mielellään marjastamaan, jos marjareissulle olisi kaveri. Usealta puuttuu marjamaaston tuntemus, autoton saattaa tarvita apua kulkemiseen, joku arastelee metsää eksymisen tai petojen pelossa ja monen mielestä metsäretkelle on yksinkertaisesti mukavampi mennä kaverin kanssa kuin yksin.
 Marja- tai sienikaveripulmaan haetaan helpotusta kesällä alkaneella kampanjalla, joka auttaa marjastuksesta kiinnostuneita ihmisiä löytämään toisiaan ja sopimaan yhteisiä retkiä.
 Arktiset Aromit ry:n toiminnanjohtaja  Birgitta Partanen  kertoo, että kampanjasta on nopeasti saatu hyviä kokemuksia ympäri Suomen. Esimerkiksi Mikkelissä ryhmässä on jo parisataa jäsentä ja yhteisiä retkiäkin on sovittu. Kaveria voi etsiä paitsi marjastukseen, myös sienestykseen.
 Kampanja on alkanut pilottina Facebookissa ja alueellisen marja- ja sienikaveriryhmän voi perustaa kuka tahansa. Myöhemmin kampanja mahdollisesti laajenee muihinkin kanaviin.
 Arktiset Aromit ry haluaa edistää marjastusta monestakin syystä. Luonnonmarjoista suurin osa jää poimimatta, vaikka ne olisivat niin ravitsemuksellisesti kuin muutenkin hyödyllisiä. Yhdistys muistuttaa, että luonnonmarjat ovat terveellistä, puhdasta superruokaa. Lisäksi metsäretkillä poimija saa liikuntaa ulkoilmassa.
 Keskustelu aiheesta on auki kello 22 saakka.

Etkö halua marjastaa tai sienestää yksin? Nyt voit löytää marja- tai sienikaverin itsellesi somesta


Summary: Periamerikkalaisilla kesämessuilla kaiken ruoan voi uppopaistaa tai leivittää.

Tiesitkö, että suolakurkun voi paistaa upporasvassa? Tai suklaapatukan? Opin tämän amerikkalaisesta ruokakulttuurista, kun menin juttumatkalle Iowan maatalousmessuille.
 Ylipäätään ruoka näytti olevan messuilla jopa näkyvämmässä roolissa kuin siellä esitellyt maataloustuottajien työkoneet ja eläimet. Lypsykoneita sai etsiä huomattavasti kauemmin kuin maissitaikinaan käärittyä nakkia, ”corndogia”.
 Pyörillä liikkuvia ruokakojuja oli pysäköity vieriviereen. Niitä oli 180 hehtaarin messualueella useita kymmeniä. Yhteistä kaikille oli niiden yllä leijuva upporasvan käry.
 Iowan maatalousmessuilla on kymmenittäin ruokakojuja, joissa myydään pääasiassa uppopaistettuja ruokia. Nina Svahn
 Ruokakojuista pystyi ostamaan lautaselleen sellaisenkin herkun kuin suklaalla kuorrutetun pekonin tai upporasvassa paistetun Oreo-keksin. Tarjolla oli myös ”funnel cakejä”, eräänlaisia tippaleipäjättiläisiä, mutta pehmeitä.
 Paitsi rasvassa, myöskään ruoka-annosten koossa ei säästelty. ”Corndogista” oli tarjolla 30-senttinen jötkäle. Messujen vetonaula-annos oli kokonainen kalkkunankoipi. Se syötiin luolamieshenkeen sellaisenaan luusta kiinni pitäen. Tämä huuhdottiin alas puolentoista litran limonadilla.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa  Stina Tuominen / Yle  Italia:  "Naiset eivät ymmärrä, mikä on paitsio" – naisjalkapalloilijat loistivat ja italialaismiehet suuttuivat Espanja:  "Alle viisi savuketta ei ole haitaksi" – Tupakointiin liittyviin myytteihin saattaa Espanjassa uskoa lääkärikin Saksa:  Berliinissä naapurini ahdistuu kännykkämastosta – Saksassa 5G-verkko herättää Suomea enemmän kysymyksiä Venäjä:  Venäjä vihertyy, mutta valtavan jäteongelman ratkaisemiseksi tarvitaan muutakin kuin muovipilleistä luopumista
 Ensimmäisenä työpäivänä tein  amatöörimäisen virheen. Erehdyin nälissäni ostamaan isot ranskalaiset. Helle oli pehmentänyt pääni, sillä Yhdysvalloissa asuva oppii hyvin pian ruokailun perussäännön: mitään ruokaa ei pidä ostaa isoa annosta, ellei sillä aio ruokkia koko perhettä.
 Pystyin juuri ja juuri syömään ranskalaisannoksesta kolmasosan. Loppupäivän olo oli raskas ja tukkoinen.
 Seuraavana päivänä kuvaajani onnistui selvittämään, että markkina-alueella oli ainakin yksi koju, josta myytiin salaattia. Olimme hyvillämme, sillä 30 asteen paahteessa piti pystyä seisomaan täysi työpäivä. Toimintakyvyn menettäminen rasvan yliannostuksen aiheuttaman öklötyksen vuoksi ei sopinut suunnitelmiimme.
 Pienen etsinnän jälkeen ”salaattikoju” löytyi. Selvisi, että salaatti tarjottiin rasvassa paistetussa taikinakuoressa, jauhelihalla, juustoraasteella ja hapankermalla kuorrutettuna.
 Messujen rasvaa tihkuvan ruokatarjonnan keskellä kevyimmältä ruokavaihtoehdolta alkoikin tuntua jäätelö. Tosin jäätelökioskilla huomasin, että myös jäätelön olisi saanut rasvassa uppopaistettuna.
 9-vuotiaat Blake Burbank ja Lane Meyers saivat ruoakseen Iowan maatalousmessujen suosikkiannoksen: kokonaisen kalkkunankoiven. Nina Svahn
 Osavaltion maatalousmessuilta  en toki odottanutkaan löytäväni itärannikon trendiruokia, mutta silti yllätti kuinka vähän amerikkalaisittainkin normaalimpaa ruokaa sadoille tuhansille messukävijöille oli tarjolla.
 En tainnut olla hämmästykseni kanssa yksin, sillä samankaltaisen ruokahuomion oli tehnyt myös demokraattien presidenttiehdokkaaksi pyrkivä Ohion kongressiedustaja  Tim Ryan .
 – Olin valmistellut kokonaisen puheen terveysruoasta, mutta täällä sitä ei varmaan kannata pitää, Ryan nauratti iowalaisyleisöä puheensa aluksi.
 Iowan messuruoalla näytti olevan ehdokkaille myös muu kuin vatsantäyttötehtävä. Yksi toisensa jälkeen meni puheensa jälkeen kansan pariin syömään messuruokaa.  Kamala Harris  porsaankyljystä,  Bernie Sanders  ja  Andrew Yang  ”corndogeja”.
 Ällistyttävästi messuilta löytyi suuhunpantavaa myös vegaani  Cory Bookerille . Hän sai tikun nokassa upporasvassa paistetun maapahkinävoihilloleivän.
 Ja kaiken rasvan keskellä messujen vetonaula oli tietysti aidon kokoinen voista veistetty lehmä. Se oli helteeltä turvassa lasiseinäisessä kylmiössä. Voilehmän eteen riitti messukävijöitä jonoksi asti.
 Voista veistetty lehmä on messujen vetonaula. Oma voilehmä on tehty jokavuotisille messuille jo vuosikymmeniä. Nina Svahn
 Paula Vilén on Ylen Yhdysvaltain-kirjeenvaihtaja, joka asuu Washingtonissa. Vilén rakastaa salmiakkia ja yhdysvaltalaisten sielunmaisemaa avaavia kohtaamisia.

Arkea maailmalta: Amerikkalaisissa kesäriennoissa pekoni käryää ja rasva tirisee


Summary: Postin mukaan kyseessä oli alihankintayrityksen työntekijä.

Postin epäonninen kuljetus  viime viikolla Pohjois-Savossa Ysitiellä poiki sakot auton kuljettajalle. Suuri määrä kirjeitä ja muuta postia levisi maastoon Kuopion ja Suonenjoen välillä viime viikolla, kun rekan oven lukitusmekanismi petti.
 Itä-Suomen poliisista kerrotaan, että he sakottivat kuljettajan jo tapahtumapaikalla.
 Rikosnimikkeenä asiassa oli liikenneturvallisuuden vaarantaminen, koska kuljettaja ei ollut noudattanut lakia kuorman sitomisesta ja aiheutti näin vaaraa muille tielläliikkujille.
 Lain mukaan kuorma on varmistettava  niin, että se ei pääse liikkumaan kyydityksessä.
 Kuorma tyystin sitomatta?
 Postin edustajan mukaan ei ole varmuutta, oliko kuorma sidottu liian huonosti vai oliko sitä sidottu lainkaan, mutta hän mukaansa "poliisi selvitti tuolloin tapaukseen johtaneita syitä".
 Rikoksen katsottiin tapahtuneen, sillä Postin lähetyksiä kuljettaneen auton takaovi pääsi aukeamaan kesken ajon ja kokonaisia rullakoita kirjeineen lenteli maantievauhdissa maastoon ja tielle.
 Postin riskienhallinta- ja turvallisuusjohtaja  Markku Rajamäki  kertoi aiemmin Ylelle, että kirjeitä levisi ympäriinsä "joitain tuhansia".
 "Keskustelun paikka"
 Rajamäki sanoo, että kyseinen kuljetus ei varsinaisesti ollut Postin oma, vaan sakotettu kuljettaja kuljetti kirjeitä alihankintayrityksen työntekijänä.
 Rajamäen mukaan alihankintayrityksen kanssa "on keskustelun paikka".
 Rajamäki sanoo pitäneensä selvänä, että jokainen ammattikuljettaja noudattaa lakia muun muassa kuorman sitomisesta.

Postin epäonnisen kuljetuksen kirjeet levisivät Ysitielle, koska kuorman varmistamisessa oli vakavia puutteita: auton kuljettaja sai sakot


Summary: Teemu Pukista tuli lauantaina kaikkien aikojen toinen suomalainen jalkapalloilija, joka on tehnyt hattutempun Valioliigassa.

Suomalaishyökkääjä  Teemu Pukin  kauden aloitus Englannin Valioliigassa on ollut sensaatiomainen.
 Norwichia edustava Pukki teki lauantaina hattutempun ottelussa Newcastlea vastaan. Joukkue otti suomalaishyökkääjän osumien siivittämänä kauden  ensimmäisen voittonsa  lukemin 3-1.
 Pukista tuli kaikkien aikojen toinen suomalainen, joka on tehnyt hattutempun Valioliigassa. Aiemmin samaan suoritukseen on yltänyt ainoastaan  Mikael Forssell , joka laukoi hattutempun Birminghamin paidassa Tottenhamia vastaan maaliskuussa 2008.
 Teemu Pukki osui Newcastlea vastaan kolmesti. AOP
 Pukki onnistui maalinteossa jo ensimmäisessä Valioliiga-ottelussaan, jossa Norwich hävisi Liverpoolille 1-4.
 Neljällä maalilla Pukki nousi lauantaina Valioliigan maalipörssin ykköseksi. Samalla hänestä tuli  kolmas Valioliigan pelaaja , joka on tehnyt neljä maalia kauden kahdessa ensimmäisessä ottelussa.
 Viikonloppuna Pukin menestyksestä riemuittiin sosiaalisessa mediassa sankoin joukoin. Brittimediassa Pukkia ollaan jo nostamassa  Valioliigan supertähtien joukkoon .
 Kotkassa pohditaan sopivaa kunnianosoitusta
 29-vuotiaan Pukin menestys on huomattu myös kotikaupungissa Kotkassa.
 Vasemmistoliiton kaupunginvaltuutettu  Joona Mielonen  esittää Kotkassa sijaitsevan Ruonalan urheiluhallin nimeämistä uudelleen, Pukin mukaan. Halli toimii Pukin kasvattiseura KTP:n harjoituspaikkana.
 – Kun Pukki teki Valioliigan ensimmäisessä pelissä maalin, aloin miettiä, miten kaupunki voisi muistaa häntä. Lauantain hattutempun jälkeen mieleeni tuli, että mikä olisi sen hienompaa kuin Ruonalan urheiluhallin nimeäminen hänen mukaansa, kertoo Mielonen.
 Mielonen aikoo jättää asiasta valtuustoaloitteen tänään maanantaina.
 – Sosiaalisessa mediassa on tullut muiltakin puolueilta vastakaikua ajatukselle. Koko kaupunki on ylpeä Teemusta, ja varmasti kaikki ovat samaa mieltä siitä, että jotenkin häntä pitäisi muistaa.
 Teemu Pukki teki Norwichin kaikki kolme osumaa.  AOP
 KTP:n kotiareena on nimetty toisen kotkalaisen jalkapallosuuruuden Arto Tolsan mukaan. Areena nimettiin vuonna 2000 peruskorjauksen yhteydessä. Tolsa kuoli vuonna 1989.
 – Ihmisiä muistetaan usein vasta silloin, kun heistä on aika jättänyt. Senkin vuoksi mielestäni olisi hyvä tunnustaa ja tunnistaa jo tässä vaiheessa, millaisen saavutuksen Pukki on tehnyt, toteaa Mielonen.
 Yhteistyötä viritellään
 Kotkan kaupungin yhteyspäällikön  Kari Makkosen  mukaan Teemu Pukin muistamisesta on kaupungilla keskusteltu, mutta mitään konkreettista ei ole vielä tehty.
 Makkosen mukaan myös Pukin uraa tukevilla taustajoukoilla on kiinnostusta viritellä yhteistyötä Kotkan kanssa.
 – He ovat olleet kaupunkiin yhteydessä, ja olemme käyneet aiheesta yhden keskustelun. Kaikki on kuitenkin vielä täysin alkutekijöissään.
 Teemu Pukki onnistui maalinteossa myös viime perjantaina Valioliiga-avauksessaan.  AOP
 Makkonen näkee Pukissa ison potentiaalin kaupungin markkinoinnin kannalta.
 – Teemu Pukki on tällä hetkellä jalkapallomaailman puhutuin pelaaja. On hyvä, että hän on koko ajan tuonut esille kotkalaislähtöisyyttään. Se on kaupungille hirveän tärkeää. Sitä, mihin kaupungilla on resursseja ja eväitä, ei pysty vielä sanomaan.
 Makkonen kertoo seuranneensa Pukin uraa alusta saakka.
 – Olen seurannut Valioliigan pelejä innoissani. Hän on elämänsä kunnossa, ja pärjää hyvin siellä. Tosi kivahan sitä on katsoa, vielä kun hän on täältä meiltä kotoisin.
 ''Nyt on aika nauttia hedelmistä''
 KTP:n myynti- ja markkinointipäällikkö  Jari-Pekka Gummeruksen  mukaan kasvattiseurassa ei ole ainakaan vielä pohdittu Teemu Pukin menestyksen hyödyntämistä markkinoinnissa. Mahdollista se olisi.
 – Miksei jotain sellaista voisi ollakin. Se on tietysti sellainen asia, että Teemun kanssa pitäisi etukäteen jutella ja suunnitella, mikä se tuote tai palvelu voisi olla. Sellainen voisi olla vaikka jalkapallokoulu, turnaus, yksittäinen maalintekoklinikka tai jotain sen tyyppistä.
 Myös Gummerus on seurannut Pukin pelejä Valioliigassa ilolla.
 – Teemu on tehnyt paljon töitä sen eteen, että tähän pisteeseen on päästy. Sinne ei kukaan ilmaiseksi pääse. Nyt on aika nauttia hedelmistä, toteaa Gummerus.
 Teemu Pukki tuo Valioliigaan odotettua suomalaisväriä. Getty Images

Teemu Pukista povataan Valioliigan seuraavaa supertähteä – nyt menestyksestä halutaan kaikki irti kotikaupungissa


Summary: Valoilmiöstä on tullut tähtitieteelliselle yhdistykselle viitisenkymmentä havaintoa.

Tähtitieteellinen yhdistys Ursa pyytää havaintoja keskisen Suomen yllä eilen sunnuntai-iltana nähdystä tulipallosta eli poikkeuksellisen kirkkaasta tähdenlennosta. Valoilmiöstä kirjattiin havaintoja kello 21 jälkeen.
 Tapauksesta on saapunut Ursan havaintopalvelu Taivaanvahtiin viitisenkymmentä havaintoa,  ja uusia havaintoja voi yhä ilmoittaa.
 Ursan tulipallotyöryhmä tutkii tapausta ja kaipaa valoilmiöstä etenkin valokuvia. Tällöin yhdistys pystyisi mahdollisesti selvittämään, onko jotain pudonnut maastoon.
 – Jos meillä olisi kuvia eri suunnista ja tietoa ilmansuunnista, pystyisimme laskemaan taivaankappaleen lentorataa, kertoo Ursan tiedottaja  Anne Liljeström .
 Tähdenlento eli meteori syntyy, kun pieni kivi eli meteoroidi palaa ilmakehässä.
 – Tyypillisen tähdenlennon aiheuttaa pieni tomuhiukkanen. Näin kirkkaan tulipallon aiheuttanut meteoroidi voisi olla esimerkiksi koripallon kokoluokkaa, eli ei hälyttävän suuri kappale, Liljeström kertoo.
 Havaintoja paljon, koska ihmiset olivat vielä valveilla
 Liljeström sanoo, että nyt nähty ilmiö ei ollut erityisen harvinainen. Sama määrä ilmoituksia tulipalloista tulee ehkä muutaman kerran vuodessa.
 Liljeströmin mukaan havaintojen määrää selittää osaltaan sekin, että ilmiö sattui kellonaikaan, jolloin ihmiset olivat vielä laajalti hereillä.
 Sunnuntai-illan tulipallo ei Liljeströmin mukaan liity  vuoden näyttävimpiin tähdenlentoparviin kuuluviin perseideihin , joiden otollisin havaintoaika oli tänä vuonna 10.–14. elokuuta.
 – Tämä näyttäisi tulleen eri suunnasta, Liljeström sanoo.
 Tulipallohavainnosta kirjoitti ensimmäisenä  Savon Sanomat.

Poikkeuksellisen kirkas tähdenlento eli tulipallo sävähdytti keskisen Suomen yllä sunnuntai-iltana – Ursa pyytää valokuvia


Summary: Metallican jättikonsertin taloudellinen kokonaisvaikutus oli 10,9 miljoonaa. Hämeenlinnaan jäi rahaa 5,4 miljoonaa.

Tutkimusyritys Sponsor Insight Finlandin mukaan Metallican jättikonsertti oli iso piristysruiske Hämeenlinnan yrittäjille. Talousvaikutus alueelle ilman pääsylipputuloja oli 5,4 miljoonaa. Tästä summasta tapahtuma-alueen ulkopuolelle, eli käytännössä Hämeenlinnaan, jäi 2,4 miljoonaa euroa.
 Metallican heinäkuinen konsertti toi Kantolan tapahtumapuistoon 55 000 raskaan rockin ystävää. Selvityksen mukaan 92 prosenttia konserttivieraista saapui Hämeenlinnan ulkopuolelta. Joka neljäs konserttivieras oli Hämeenlinnassa ensi kertaa.
 Jättikonsertti oli Hämeenlinnalle hyvä mainos
 Sponsor Insight Finlandin kyselytutkimukseen vastasi 5 653 konserttivierasta. Kolme neljästä kertoi saaneensa Hämeenlinnasta myönteisen kuvan. Hämeenlinnan ontuvalle matkailumarkkinoinnille tieto on varmasti mieluisa.
 Metallica-kitaristi James Hetfield kumppaneineen oli konserttielämyksen lisäksi hyvää mainosta Hämeenlinnalle. Janne Ahjopalo / Yle
 Metallican konsertti oli neljäs iso tapahtuma Kantolan tapahtumapuistossa Hämeenlinnassa. AC/DC, Iron Maiden ja Guns N' Roses toivat Hämeenlinnaan niin ikään kymmeniä tuhansia vieraita vuosina 2015-2017. Viime vuonna jättikonserttia ei kaupungissa nähty.
 Kilpailu konserteista on Suomessa kovaa, joten uusien konserttien saaminen Kantolaan on entistä tiukemmassa. Ensi vuonna valmistuva uudistettu Helsingin olympiastadion nostaa riman korkealle.

Tutkimus: Metallica soitti miljoonia euroja Hämeenlinnaan


Summary: Lapsi voi törmätä verkossa sopimattomaan sisältöön. Erityisasiantuntija Antti Järventaus Pelastakaa Lapset  ry:stä suosittelee opastamaan lasta älylaitteen käyttöön mahdollisimman varhain.

Älypuhelimen turvallisuusasetukset tulisi käydä läpi yhdessä lapsen kanssa, suosittelee  Antti Järventaus.  Samalla voi keskustella siitä, miksi on tärkeää, ettei kuka tahansa pysty näkemään esimerkiksi lapsen Instagram-virtaa.
 Lapsia vaanitaan sosiaalisessa mediassa esimerkiksi Instagramissa, Snapchatissa ja TikTokissa. Järventauksen mukaan myös verkossa pelaavia lapsia on lähestytty epäasiallisesti.
 Vanhemman kannattaa aloittaa lapsen opastaminen digimaailmassa viimeistään silloin, kun lapsi saa ensimmäisen digilaitteen, jolla pääsee verkkoon.
 Järventaus muistuttaa kuitenkin, että lapsilla on oikeus myös yksityisyyteen kuten vanhemmillakin.
 – Peruste, miksi lapsen puhelin tutkitaan, täytyy olla lapsen etu eikä vanhemman oma uteliaisuus, anoi Järventaus  Radio Suomen Päivässä.
 Android-puhelimessa on mahdollisuus Family Link -sovelluksen käyttöön. Sen avulla voi rajata ruutuaikaa ja sovellusten käyttöä. iPhonesta löytyy samanlainen ominaisuus ruutuaikatoiminnon asetuksista.
 Antti Järventaus korostaa, että mitä pienemmästä lapsesta on kysymys, sitä suurempi suojeluvelvollisuus vanhemmalla on.
 Samaa mieltä on ammattibloggaaja ja kolmasluokkalaisen äiti  Mira Rinne . Hänen mielestään on vanhempien tehtävä seurata, mitä netissä tapahtuu ja mitä lapsi siellä tekee.
 Rinteen lapsi törmäsi YouTubessa sopimattomaan sisältöön ja säikähti sitä.
 – Kun lapsi etsi YouTubesta sisältöä sydän-emojilla, vastaan tuli aikuisviihdesisältöä. Siirryimme YouTube Kidsin käyttöön. Siellä on lapsille soveltuvaa materiaalia. Otimme käyttöön myös Family Linkin. Siellä saa itse päättää, mitä sovelluksia lapsi lataa kännykkään.
 Näiden toimien jälkeen Mira Rinteen lapsen eteen ei ole tullut enää sisältöä, jota hän olisi pelästynyt. Hän neuvoo käyttämään sovelluksia, jotka auttavat vanhempia pysymään valppaana.
 Erityisasiantuntija Antti Järventauksen vinkit vanhemmille lapsen opastamiseen älylaitteen käytössä:
 Pyri alusta asti rakentamaan avointa ja luottamuksellista tapaa keskustella digitaalisen maailman ilmiöistä. Aloita lapsen opastaminen verkkoturva-asioihin jo ennen, kun hän saa sellaisen digilaitteen, jolla pääsee verkkoon. Laita lapsen älypuhelimen turva-asetukset kuntoon ennen käyttöönottoa ja käy ne yhdessä läpi lapsen kanssa: ikärajat, sallitut sovellukset ja verkkosivut, ruutuaika-asetukset jne. Androidiin on ladattavissa Family Link -sovellus, jonka avulla asetukset on helppo laittaa kuntoon. Applen iOS-järjestelmässä asetukset ovat valmiina ruutuaika-toiminnon alla. Kun lapsi saa ensimmäisen sosiaalisen median tilin, käy yhdessä läpi tilin näkyvyys-, kommentointi- ja muut asetukset. Sosiaalisen median käyttöä kannattaa harjoitella aluksi esim. suljetulla tilillä. Neuvotelkaa ruutuajoista. Tärkeää on turvata lepo ja varmistaa ettei digilaitteen käyttö vie liikaa aikaa muilta tärkeiltä asioilta. Monet sovellukset on rakennettu niin, että ne pyrkivät lisäämään käyttöä jatkuvasti. Puhelimen käyttöajan rajoittamista ohjelmilla kannattaa harkita, jos sovittuja ruutuaikoja ei noudateta. Lapsella on oikeus yksityisyyteen ja hänen viestejään saa lukea vain, jos on herännyt todellinen huoli siitä, mitä lapsi laitteella tekee ja kenen kanssa viestii. Vanhemman uteliaisuus ei ole syy tutkia lapsen viestejä. Lapsen kanssa tulee keskustella ennakkoon siitä, että vanhempi voi tehdä näin, ja lapsen tulee saada tietää, jos hänen viestejään luetaan. Jos lapsi saa somessa asiattomia yhteydenottoja tai kuvia, keskustele hänen kanssaan rauhallisesti ja syyllistämättä siitä, mitä on tapahtunut. Estä asiattomien viestien tai kuvien lähettäjä ja ilmoita asiasta some-palveluntarjoajalle. Jos epäilet rikosta, ota yhteyttä poliisiin. Tallenna ruutukaappauksella viestit ja kuvat todistusaineistoksi.
 Kuuntele juttu:  Miten tehdä lapsen netin käytöstä turvallisempaa? - "Vanhemmat tasapainottelevat lapsen suojelun ja yksityisyyden välillä"
 Lue lisää:  Lasten houkuttelu seksitekoihin internetissä ei laannu – "Digielämän turvaohjeita kannattaa kerrata kotona"
 Digitreenit: Näin teet lapsesi älypuhelimen käytöstä turvallisempaa

Rajat lapsen älylaitteelle - mitä pienempi lapsi, sitä suurempi suojeluvelvollisuus vanhemmilla on


Summary: Molemmille uhreille tuli hengenvaaralliset vammat.

Tampereella tutkitaan kahta henkirikoksen yritystä, jotka ovat herättäneet paljon huomiota. Molemmat tapahtuivat Tampereella sunnuntaina aamuyöllä.
 Toinen henkirikoksen yritys tapahtui Hatanpäänvaltatiellä lähellä Hotelli Ilveksen ajoluiskaa vähän ennen viittä aamulla. Paikalla oli poliisin mukaan satoja henkilöitä.
 Sisä-Suomen poliisilaitoksen rikosylikomisario  Jari Kinnunen  sanoo, että tilanteesta oli vaaraa sivullisille. Poliisilla on tiedossa ainakin parikymmentää silminnäkijää. Laukaus herätti väkijoukossa huomiota.
 Vuonna 1998 syntynyttä miestä ammuttiin käsiasella vartaloon. Tilannetta edelsi tappelu. Uhrille tuli hengenvaaralliset vammat. Teosta on otettu kiinni yksi henkilö. Toista epäiltyä etsitään. Hän on 1995 syntynyt Britannian kansalainen. Asiaan liittyy poliisin mukaan pahoinpitely, ampuma-aserikos ja vaaran aiheuttaminen.
 Ensimmäinen henkirikoksen yritys tapahtui tätä ennen Hatanpään valtatien ja Suvantokadun risteyksen tienoilla noin kello 01.20. Paikalla lyötiin vuonna 2001 syntynyttä miestä kerran teräaseella vatsaan ja aiheutettiin myös hänelle hengenvaaralliset vammat. Epäiltyä etsitään. Hän on 1996 syntynyt pirkanmaalainen mies.

Tampereella viikonloppuna kaksi henkirikoksen yritystä: Paikalla satoja henkilöitä


Summary: Tiede- ja kulttuuriministeri Hanna Kosonen haastaa puolueensa johdon ja ministerit tukemaan korkeakoulumiljoonien maksamista jo ensi vuonna.

Keskustan puoluejohto, sekä ministerit kokoustavat maanantaina ja tiistaina Iisalmessa Ylä-Savossa.
 Jäsentenvälistä eripuraa kokoukseen tuo valtiovarainministeri  Mika Lintilän  (kesk.) perjantaina julkistama budjettiesityksen linjaus. Siinä yliopistoille ja ammattikorkeakouluille budjetoidaan ensi vuodeksi yhteensä 15 miljoonaa euroa, ja loput hallitusohjelmaan kirjatuista 60 miljoonasta myöhemmin.
 Korkeakoulujen rahoituksesta vastaava tiedeministeri  Hanna Kosonen  (kesk.) kertoo, että Lintilän perjantaina julkistama aikataulu tuli hänelle yllätyksenä.
 - Voi toki sanoa että oli yllätys. Me suunnittelimme hallitusohjelmaneuvotteluissa, että saman tien saataisiin ne täysimääräisenä, Kosonen totesi ennen kokouksen alkua.
 Sama käsitys  koulutusrahojen maksun aikataulusta on ollut muun muassa koulutusryhmän  Veronika Honkasalolla  (vas.) ja vihreiden  Saara Hyrköllä .
 Kosonen hakee nyt keskustajohdolta ja ministeriltä tukea tavoitteelleen, että että koulutusrahat pantaisiin jo ensi vuonna maksuun.
 - Neuvotellaan ihan tosissaan... Korkeakoulut tarvitsevat lisää rahoitusta, ja tällä on varsin merkittäviä kasvun ja työllisyyden vaikutuksia, Kosonen sanoo.
 Jos rahat maksetaan jaksotetusti, riskinä on Kososen mukaan, että koulutusinvestoinnin hyvät vaikutukset viivästyvät.
 - En usko että Suomella on siihen aikaa tuhlattavana, Kosonen lisää.
 Lintilä: Talousnäkymä vaikeuttaa budjetin tekoa
 Valtiovarainministeri Lintilän mukaan on mahdoton ennakoida, miten koulutusrajohen aikataulutus ratkaistaan.
 - Tämä tullaan budjettiriihessä ratkaisemaan lopullisesti, Lintilä sanoi Iisalmessa ennen kokouksen alkua.
 Synkkenevät talousnäkymät vaikeuttavat Lintilän mukaan rahan jakamista. OP-ryhmä ennusti tänään ensi vuodeksi  nollalla alkavaa talouskasvua .
 - Talouden tilanne on vaikeutumassa, ja se vaikuttaa budjetin tekemiseen, Lintilä sanoi
 Hänen mukaansa hallitusohjelman aikataulusta sovittiin kuitenkin väljemmin, kuin osa koulutusryhmästä katsoo.
 - Hallitusohjelmaneuvotteluissa on merkattu, että vuonna 2023 yliopistorahojen nousu on 40 miljoonaa, ja ammattikorkeakoulujen 20 miljoonaa. Kyse on siitä miten jaksotus tapahtuu.
 Keskustan puheenjohtaja  Juha Sipilä  väläytti koulutusrahakiistan ratkaisuksi hallitusohjelmaan merkattujen tulevaisuusrahojen käyttöönottoa.
 - On monimutkainen palikka, miten rahoitus koostuu. Investointibudjetissa - jota ei budjettiesityksessä vielä ole mukana - eli valtion omaisuuden myyntituloilla - hoidetaan osa koulutuksen rahoituksesta. Sitä voidaan arvioida, kun koko kokonaisuus on valmis, Sipilä sanoi Iisalmessa.
 Miksi Lintilällä ja osalla hallituksen koulutusryhmäläisistä on eri näkemys siitä, mitä hallitusohjemasta ja koulutusrahojen aikataulusta sovittiin?
 - Luulen että varsinkin ministeriön puolella on aika paljon odotusarvoa, Lintilä vastaa.
 Koulutusalan järjestöt  olivat budjettiesitykseen varsin pettyineitä.

Kiista korkeakoulujen miljoonien aikataulusta kuumensi keskustaa - Lintilän esitys yllätti Kososen: "En usko että Suomella on aikaa tuhlattavana"


Summary: Yksikään vertailun ruokavalioista ei täyttänyt ravintosuosituksia täysin. Toisaalta myös nykyisessä keskimääräisessä ruokavaliossa on puutteita.

Ruokavalion ilmastovaikutusta voidaan vähentää huomattavasti ruokavaliota muuttamalla ja pitämällä huolta peltojen hiilivarannosta. Asia käy ilmi tänään julkaistusta Valtioneuvoston  RuokaMinimi-hankkeen loppuraportista .
 RuokaMinimi-hankkeessa tarkasteltiin neljää vaihtoehtoista ruokavaliota, joista yhdessä vähennettiin lihan syöminen puoleen ja yhdessä kolmasosaan. Lisäksi tarkastelussa olivat mukana kalaisa ja vegaaninen ruokavalio. Vertailukohteena oli ruoankäyttötutkimuksiin perustuva keskimääräinen ruokavalio.
 Tarkastelusta käy ilmi, että lihan määrän vähentäminen leikkasi selvästi ruokavalioiden ilmastovaikutusta. Liha puoleen -ruokavaliossa ilmastovaikutus väheni noin 13 prosenttia, ja kolmasosaan vähennetty lihan syönti leikkasi ilmastovaikutuksia liki 20 prosenttia. Kalaisa ruokavalio vähensi ilmastovaikutusta noin kolmanneksella ja vegaaninen 37 prosenttia verrattuna nykyiseen ruokavalioon.
 Selvityksessä muistutetaan kuitenkin, että arviointiin liittyy paljon vaihtelua. Jos esimerkiksi naudanliha tuotetaan yhdistelmätuotannolla maidontuotannon kanssa, voi sen ympäristövaikutus olla noin kolmanneksen pienempi kuin emolehmätuotannossa. Vastaavia eroja voi olla myös muissa tuotteissa.
 Kalaisa ruokavalio paras ravintosuositusten kannalta
 Riittävä ravintoaineiden saanti voi olla vaihtoehtoisissa ruokavalioissa haasteellista, sillä yksikään vertailun ruokavalioista ei täyttänyt ravintosuosituksia täysin. Toisaalta myös nykyisessä keskimääräisessä ruokavaliossa on ravitsemuksellisia puutteita.
 Parhaiten ravintosuosituksiin ylsi kalaisa ruokavalio, jossa puutteelliseksi jäivät ainoastaan rasvahappojen määrät. Suositusten mukainen rasvahappokoostumus ei toteutunut täysin missään ruokavalioista.
 Muun muassa D-vitamiinin saanti täyttyi ainoastaan kalaisassa ruokavaliossa sekä lihaa sisältävissä ruokavalioissa vanhimmassa ikäryhmässä. A-vitamiinin saanti oli kaikissa ruokavalioissa lähellä suositusten alarajaa. Eroja ravintoaineiden saannissa näkyi sekä sukupuolten että eri ikäryhmien välillä.
 Kaiken kaikkiaan eniten haasteita kohdistui vegaaniseen ruokavalioon.
 – Ruokavalio kuitenkin ikään kuin yksipuolistuu, kun sieltä poistuvat eläinperäiset tuotteet, toteaa STT:lle Luonnonvarakeskuksen erikoistutkija  Merja Saarinen .
 – Toisaalta monipuolisuutta tulee siitä, että eri kasviksia, palkokasveja ja pähkinöitä käytetään monipuolisesti. Ja tätähän suositellaan myös sekasyöjille.
 Suomen päästöjä leikattava rajusti seuraavien vuosikymmenten aikana
 Keskeinen rooli ruokavalion ilmastovaikutusten vähentämisessä on peltomaiden hiilidioksidipäästöillä. Vegaaniseen ruokavalioon siirtymällä ilmastovaikutuksia voidaan pienentää liki 40 prosentilla, jos peltojen hiilivarasto kivennäismailla saadaan tasapainoon.
 – Tällä hetkellä meidän pelloiltamme häviää hiiltä eli hiilivarasto vähenee. Se kehitys pitäisi saada toiseen suuntaan, Saarinen toteaa.
 Vegaaniruokavalion osalta epävarmuutta kuitenkin aiheuttaa, pystyykö sitä vastaava viljely ylläpitämään peltojen hiilivarastoa. Yksivuotisten viljelykasvien, erityisesti viljan ja kasvisten, viljely tyypillisesti vähentää hiilivarastoa monipuolista viljelykiertoa nopeammin. Lisätutkimusta kaivataan vielä siitä, riittääkö esimerkiksi palkokasvien määrä takaamaan hiilivaraston säilymisen.
 Suomi on sitoutunut yhdessä muiden EU-maiden kanssa vähentämään ilmastopäästöjä vähintään 40 prosenttia vuoteen 2030 mennessä vuoteen 1990 verrattuna. Vuoteen 2050 mennessä päästöjä pitäisi vähentää jo 80–95 prosentilla vuoden 1990 tasosta.
 Lue myös:
 Ravitsemussuositukset kehottavat ensimmäistä kertaa syömään ilmastoystävällistä ruokaa: "Lihaa kannattaa laittaa enemmänkin mausteeksi"
 Kolesterolipommi vai kansansairauksien ehkäisijä? Käsitykset kananmunan terveysvaikutuksista näkyvät kulutuksessa
 Suomalaiset syövät nyt enemmän lihaa kuin koskaan – Professori: Lihansyönti ei vähene verotuksella tai muilla tempuilla
 Ilmastoraportti rajoittaisi lihansyöntiä, mutta poliitikoille ruoka on  yhä henkilökohtainen valinta: "Kuluttaja päättää, mitä pöytään kannetaan"

Vähennä lihat puoleen, syö kalaa tai luovu molemmista kokonaan – näin ruokavaliosi vaikuttaisi ilmastoon ja omaan hyvinvointiin


Summary: Leonardo DiCaprion ja Brad Pittin tähdittämä elokuva kiinnosti myös Suomessa.

Quentin Tarantinon  uusin elokuva  Once Upon a Time in Hollywood  on vetänyt massoittain ihmisiä elokuvateattereihin eri puolilla maailmaa. Se on kovaa vauhtia matkalla Tarantinon toiseksi menestyneimmäksi elokuvaksi vuonna 2012 ensi-iltansa saaneen  Django Unchained  -leffan jälkeen.
 Suomessa Tarantinon uusimman näki avausviikonloppuna 44 046 katsojaa. Se oli kirkkaasti, joskin varsin odotetusti viikonlopun katsotuin elokuva elokuvateattereissa. Toiseksi katsoin elokuva oli  The Angry Birds Movie 2 , jonka näki lähes 23 000 katsojaa ja kolmanneksi suosituin  The Lion King  noin 13 500 katsojalla.
 Hollywood Reporter  -julkaisun mukaan uusimmalla Tarantinon elokuvalla on mahdollisuudet jopa kiilata  Djangon  ohi kaikkein menestyneimmäksi Tarantino-elokuvaksi. Parhaillaan eri puolilla maailmaa esitykseen tulevan  Once Upon a Time in Hollywoodin  maailmanlaajuisten lipputulojen ennakoidaan nousevan lähelle 400 miljoonaa dollaria. Näin se ohittaisi Tarantinon nyt toiseksi menestyneimmän  Kunniattomat paskiaiset  (2009) ja kolmanneksi menestyneimmän  Pulp Fictionin  (1994).
 Uusimman Tarantinon menestymismahdollisuudet näyttävät hyviltä, arvioidaan amerikkalaisesta yleisömittaus- ja analyysiyritys Comscoresta:
 – Elokuva on kiistatta Tarantinon lähestyttävin ja viihdyttävin. Näyttelijätähtien vetovoima ja yleisesti ottaen hyvät arvostelut huomioonottaen ei ole ihme, että se on ollut maailmanlaajuinen menestys, arvioi Comscoren  Paul Dergarabedian  Hollywood Reporterin artikkelissa.
 Quentin Tarantino Valery Sharifulin / AOP
 Once Upon a Time in Hollywood  sai  maailmanensi-iltansa Cannesissa toukokuussa . 1960-luvun lopun Hollywoodiin sijoittuva elokuva tuo ensimmäistä kertaa samaan elokuvaan valkokankaan supertähdet  Leonardo diCaprion  ja  Brad Pittin .
 Elokuvan lähtökohtana ovat 1960-luvun lopussa maailmaa järkyttäneet Mansonin perheen murhat. Tuolloin  Charles Mansonin  manipuloimat hippinuoret murhasivat muun muassa raskaana olleen näyttelijä  Sharon Taten  ja neljä muuta ihmistä Taten ja hänen aviomiehensä, elokuvaohjaaja  Roman Polanskin  kotona.
 Tarantinon elokuvien yksi tavaramerkeistä on väkivaltaisuus. Näyttelijä Leonardo diCaprion mukaan kyseessä on kuitenkin kulttimaineeseen nousseen ohjaajan lempein teos, joka on kuin rakkauskirje elokuvateollisuudelle. Elokuvaa on ylistetty myös sen viimeistäkin yksityiskohtaa myöten huolellisesta 1960-luvun ajankuvasta.

Tarantinon kiihkeästi odotettu uutuusleffa täytti elokuvasalit viikonloppuna – Saattaa nousta ohjaajan kaikkien aikojen menestyneimmäksi


Summary: Yle listasi budjettiesityksen käytännön vaikutuksia. Palkkaveroale hyödyttää erityisesti pienituloisia. Maksajia ovat tupakoijat, autoilijat ja suurituloiset.

Maa- ja metsätaloustuottajain keskusliitto (MTK)

Jos tienaat alle 22 500 euroa vuodessa, olet suurimpia palkkaveroalen hyötyjiä. Verotuksesi kevenee valtiovarainministeriön esityksen mukaan 85 euroa vuodessa.
 Toiseksi suurimman hyödyn veroalesta saat, jos olet 20 000 euroa vuodessa ansaitseva eläkeläinen. Silloin verotuksesi kevenee esityksen mukaan 65 euroa vuodessa.
 Budjettiesityksessä monia sosiaalietuuksia kasvatetaan, mutta suurituloisimpien solidaarisuusvero pysyy. Myös kotitalousvähennyksen pienentäminen iskee lompakkoon.
 Juttu jatkuu Mun budjetti -koneen jälkeen. Valitse alla olevista kuvakkeista yksi tai useampi.
 Vuoden 2020 budjetissa ovat mukana kaikki hallitusohjelman lupaukset hallituskauden etuuskorotuksiin. Korotukset sosiaalitukiin tehdään hallituskaudella siis etupainotteisesti jo hallituskauden alussa.
 Mun budjetti -kone ei sisällä palvelujen laadun muutoksia, jos ne eivät suoraan näy kansalaisten lompakossa.
 Esimerkiksi päivähoidon ryhmäkokojen pienentäminen tai julkisen liikenteen linja-autojen uusimiseen tarkoitettu 20 miljoonan euron tasokorotus ilmastonmuutoksen hillitsemiseksi ei siis näy verkkokoneen yksityiskohdissa.
 Maa- ja metsätaloustuottajain keskusliiton MTK:n mukaan valtiovarainministeriön budjettiesitys ei vaikuta suuresti suuntaan tai toiseen maataloustuottajiin. Uhkana ollut tukien aleneminen ei toteudu. Vielä on auki, miten yritystukileikkaukset ja polttoaineverojen korotukset vaikuttavat.
 Mun budjetti -koneen tiedot perustuvat valtiovarainministeriön budjettiesitykseen.
 Valtiovarainministeriö keskustelee vielä muiden ministeriöiden kanssa valtion tulo- ja menoarviosta. Lopullisen ehdotuksen tekee koko hallitus syyskuun puolivälin budjettineuvotteluissaan eli niin sanotussa budjettiriihessä. Lopullinen hallituksen esitys julkaistaan lokakuun alussa.
 Eduskunta tekee lopulliset päätökset valtion ensi vuoden tulo- ja menoarviosta äänestyksissään joulun alla.
 Vinkkaa keskustelussa, jos huomasit muita lompakkovaikutuksia budjettiesityksessä. Voit keskustella aiheesta tänään maanantaina klo 22 saakka.
 Laskelmat on tehty yhteistyössä seuraavien tahojen kanssa: Veronmaksajien keskusliitto, Ammattiliittojen keskusjärjestö SAK, valtiovarainministeriö, sosiaali- ja terveysministeriö, työ- ja elinkeinoministeriö, Suomen sosiaali ja terveys Soste, Maa- ja metsätaloustuottajain keskusliitto, Suomen yrittäjät.
 Lue myös:
 Näin valtiovarainministeri Mika Lintilän tuloveroale jakautuisi – Pienituloiselle palkansaajalle hyöty 85 euroa vuodessa
 Valtio käyttää eniten rahaa kuntien valtionosuuksiin – Katso valtion suuret ja pienet menot Ylen budjettipuusta
 Lapsille jälleen hoitopaikka koko päiväksi, vaikka vanhemmat olisivat kotona – hallituksen lupaama muutos etenee rivakasti
 Koko budjettiehdotus on nyt julki – Korkeakoulut saivat pettyä, mutta uusi tiedeministeri aikoo taistella niiden rahoista ja aloituspaikoista
 Analyysi: Valtiovarainministeriön budjettiehdotus vie Suomea askeleen vasemmalle
 Veronmaksajat: Palkkaverotus uhkaa kiristyä puolella miljardilla ensi vuonna – keskituloisen lompakosta lähtisi jopa 250 euroa
 Budjettiehdotuksen loppusumma 57 miljardia euroa – Valtiovarainministeri Lintilä: "Nyt pitäisi painaa investoinneissa turbonappia!"

Paljonko hyödyt palkkojen veroalesta vai jäätkö maksajaksi? Mun budjetti -kone listaa budjettiesityksen vaikutukset lompakkoosi


On sateinen elokuun iltapäivä. Vilja on jo alkanut kellastumaan rantapelloilla, kasvihuoneessa kypsyvät kurkut, puutarhassa marjat ja hedelmät.
 Kauempaa kuuluu kukon kiekaisu, kanat tepastelevat aitauksessa. Ympärillä lävittäytyy maaseudun rauha.
 Luomuviljelijä  Jukka Lassila  astelee pihapiirissään Tuusulan Paijalan kylässä. Kyseessä on yksi alueen vanhimmista kantatiloista, varhaisimmat merkinnät tilasta löytyvät 1400-luvulta. Lassilan suku on asuttanut paikkaa varmistetusti vuodesta 1697 alkaen.
 – Sukua on asunut tilalla jo aikaisemmin, mutta suurina katovuosina kaikki kylän talot todettiin veronmaksukyvyttömiksi ja silloin ne merkittiin kruunulle. Tuli tavallaan katkos siihen. Omistus oli hetkellisesti Ruotsin kuninkaan alla, mutta samaa porukkaa täällä on asunut aikaisemminkin, Jukka Lassila kertoo.
 Lassilasta tuli tilan isäntä vuonna 1998, kun hän teki sukupolvenvaihdoksen isänsä kanssa. Samalla hän aloitti tilan siirtämisen luomuviljelyyn ja vähitellen myös suoramyyntitoiminnan kehittämisen.
 – Olen itse ollut mukana nuoresta pitäen kansalaistoiminnassa ja olen pyrkinyt siihen, että asioita voitaisiin muuttaa yhdessä tekemisen ja mielekkään elämän suuntaan. Ihmisten yhteistoiminta on avain siihen, että tulevaisuus voisi näyttää paremmalta sekä ihmisen itsensä että ympäristön kannalta, hän toteaa.
 Lassilan tilalla tuotetaan osuuskunta Tuusulan Oma Maan satokassien raaka-aineet ja jatkojalosteet. Matti Myller / Yle
 Lähiruoan suoramyynnissä mukana osuuskuntia
 Osuuskunta Tuusulan Oma Maa  on yksi esimerkki Uudellamaalla toimivista lähi- ja luomuruokatoimijoista, joissa ruokaa myydään ja toimitetaan suoraan viljelijöiltä kuluttajille. Taustalla on ajatus yhteisöllisestä kumppanuusmaataloudesta.
 Vastaavanlainen yhteisöllinen toimija on myös Uudenmaan ruoka foodhub,  uudenmaanruoka.fi . Se eroaa Oma Maasta siinä, että yhden tilan tuotannon sijaan tarjolla on lähes 40 uusmaalaisen tuottajan tuotteita.
 Uudenmaanruoka.fi:n kehittäjä  Olli Repo  painottaa sitä, että tavoitteena on saada maaseutu säilymään monipuolisena ja tukea pientiloja ostamalla niiltä suoraan.
 – Tuomme vain tekniikan siihen avuksi. Näin pystymme helpommin käsittelemään tilauksia ja toimituksia, kun tuomme logistiikkaosaamisen mukaan, Repo kommentoi esittelemällä älypuhelimella tilaamista.
 Perunan nostoa uudenmaanruoka.fi-osuuskunnan pellolla Vantaalla. Matti Myller / Yle
 Taustalla huoli kestävästä kehityksestä
 Tilat ja yritykset etsivät erilaisia väyliä markkinoille perinteisten markkinointikanavien lisäksi. Uusimaa on ollut edelläkävijä lähiruoan suoramyynnissä, mutta kiinnostus näkyy nykyisin jo koko maassa.
 Yksittäisten tilamyymälöiden rinnalla lähes koko maassa toimivat esimerkiksi Facebookin kautta Reko-lähiruokaketjut ja verkkokauppa  ruokaasuomesta.fi .
 Ruoka-asiantuntija Suvi Malin  Maa- ja kotitalousnaisista ja Pro Agria Etelä-Suomesta pitää alaa kasvavana.
 – Lähiruokabuumi on ollut jo tässä muutamien viime vuosien aikana olemassa, se on edelleenkin kasvava ja koko ajan kasvaa. Kun löytyy näitä uusia väyliä ja keinoja saada lähiruokatuotteita markkinoille, niin tilanne koko ajan paranee, Malin sanoo.
 Niputettuja ja jakoon lähteviä mangoldeja uudenmaanruoka.fi-osuuskunnan katoksessa Vantaalla. Matti Myller / Yle
 Malinin mielestä lähiruokaa ihan selkeästi ostetaan ja halutaan ostaa enemmän. Taustalla ovat myös ilmastokysymykset. Malinin mukaan varsinkin nuoret ovat hyvin tietoisia ilmastosta ja ilmastonmuutoksesta.
 – Moni miettii, että miten yksittäinen kuluttaja pystyy tekemään asialle jotakin. Kun hyödynnetään ja käytetään lähiruokaa, niin se myös auttaa ilmastoa ja maapallo voi paremmin, hän toteaa.
 Sama huoli ympäristöstä on myös Lassilan isännän mielessä. Kestävän elämän jatkuminen maapallolla edellyttää hänen mielestään ajattelutavan muutosta.
 Lassilan mukaan viimeisten 70 vuoden aikana ihmiset ovat eläneet sellaisessa yhteiskunnassa, jossa jokainen on voinut valita mitä haluaa syödä. Kaikkea löytyy kaupan hyllyltä, vain raha on rajannut valintoja. Suurimman osan ihmiskunnan historiasta henkilökohtainen valinnanvara on kuitenkin ollut rajatumpaa ja perustunut paikallisiin resursseihin.
 – Näkisin, että on väistämätöntä siirtyä siihen suuntaan, että ihmisten pitäisi syödä sitä, mikä on mahdollista ja ekologista tuottaa olemassa olevilla, paikallisilla resursseilla, Lassila pohtii.
 Kasvihuonetomaatteja kasvamassa Lassilan luomutilalla Tuusulassa. Matti Myller / Yle
 Asiakas saa satoa ja jakaa vastuuta
 Lassilan tilalla tuotetaan osuuskunta Oma Maan tuotteet.
 Jukka Lassilan mukaan tavoitteena on tuottaa monipuolista ja ravitsevaa ruokaa osuuskunnan jäsenille paikalliset resurssit mahdollisimman hyvin hyödyntämällä.
 – Pyrimme omalla toiminnallamme parantamaan ympäristön tilaa, muun muassa vähentämään vesistökuormitusta. Esimerkiksi vesistön kunnostamistöissä tulevia vesikasveja kompostoidaan ja saadaan siirrettyä ravinteita vesistöstä pelloille. Pyrimme myös sitomaan hiiltä maahan enemmän kuin sitä sieltä pääsee ilmakehään.
 Lassilan mukaan tila harjoittaa permakulttuurin mukaista ideologiaa, jossa pyritään luonnon malleja mukaillen luomaan kestäviä ja ekologisesti harmonisia ihmisympäristöjä, korjaamaan maalle aiheutettuja vaurioita sekä parantamaan kaiken toiminnan ohella maan elinvoimaisuutta.
 Osuuskunnan viikoittaiset satokassit koostuvat eriliaisista viljatuotteista, leivästä, valkuaiskasveista kuten herneistä tai pavuista sekä vihanneksista ja juureksista. Lisänä on myös satokauden marjoja tai hedelmiä niiden tuoton mukaan. Tilalta voi tilata myös kananmunia.
 Lassilan tilan kanoja maapohjaisessa aitauksessaan Tuusulassa. Matti Myller / Yle
 Osuuskuntien ideana on sitoutua kumppanuuteen pidemmäksi aikaa, jolloin viljelijä voi keskittyä tuotantoon markkinoinnin sijaan. Hinta voi olla kalliimpi kuin marketeissa, sillä osuuskunta osallistuu sadon jakamisen lisäksi myös mahdollisiin satotappioihin eli siihen, ettei jokin kokeilu onnistukaan.
 – Hintaa on vähän vaikea arvioida. Välillä kassi voi olla sisällöltään edullisempi kuin kaupassa, välillä se voi olla kalliimpi. Satokasseihin laitetaan myös tuotteita, joita ei kaupasta löydy lainkaan tai tällä tavalla tuotettuna, Lassila toteaa.
 Tutantokustannuksista sovitaan yhdessä.
 – Keskusteluja käydään jatkuvasti. Päätämme hinnat yhdessä vuosikokouksessamme. Pohdimme sitä, miten toimimme reilusti, miten katamme kustannukset ja kulut. Uskomme, että olemme reiluja ja tuotteidemme hinta on hyvä, sanoo Oma Maan hallituksen varapuheenjohtaja  Ruby van der Wekken .
 Tilojen suoramyyntiä on eri puolilla maata tuusulalaisen Lassilan tilan tapaan. Matti Myller / Yle
 Myynti tuo euroja – sitoutuvia asiakkaita kaivataan lisää
 Suoramyynti on tiloille kannattavaa, arvioi lähiruoan alueellisia vaikutuksia tutkinut Helsingin yliopiston tutkija  Leena Viitaharju  Seinäjoen Ruralia-instituutista.Viitaharju viittaa  Luonnonvarakeskuksen Luken keväällä julkaisemiin kannattavyyslaskelmiin . Hän kuitenkin toteaa, että aineistosta vain seitsemällä prosentilla oli suoramyyntiä.
 Lähiruokatuotannossa liikkuu kuitenkin euroja. Esimerkiksi Reko-lähiruokaketjujen liikevaihdoksi on arvioitu vuonna 2018 noin 70–80 miljoonaa euroa.
 – Rekojen Facebook-ryhmiin kuuluu tietysti todella paljon ihmisiä, satoja tuhansia, mutta aktiivisia asiakkaita näistä on oikeasti vain murto-osa. Kuluttaja on ehkä helppo saada kokeilemaan Reko-ostamista kerran, mutta se on jo haastavampaa, että hän jää pysyväksi asiakkaaksi, Viitaharju pohtii.
 Sama ilmiö näkyy myös Uudenmaan esimerkeissämme. Uudenmaanruoka.fi sivustolle on kirjautunut noin 500 jäsentä, mutta aktiivisia tilaajia on noin 40–50 viikossa. Oma Maassa on mukana tällä hetkellä 160 jäsentä, joista noin 70 tilaa säännöllisesti.
 – Meillä sitoudutaan tilaamaan aina puoli vuotta kerrallaan sitä ruokakassia ja osa on välillä elämäntilanteen tai muun syyn vuoksi joskus tauolla ja sitten taas uudestaan, viljelijä Jukka Lassila toteaa.
 Lähiruoka-termillä tässä jutussa ymmärretään omassa maakunnassa, esimerkiksi Uudellamaalla tuotettua ruokaa.
 Lue myös:
 Lähiruuan suurin haaste on sen toimittaminen – Onko ratkaisu suomea puhuva automaatti tai Troijan hevoseksi valjastettu kontti?
 Luomutukien loppu nitistää aloitushalut farmareilta – kauppa pelkää aukkoja kotimaisen luomun hyllyille
 Kun lähiruoka tarkoittaa lähigrillin burgeria – Professori: Arviolta neljännes nuorista miehistä ei ole kiinnostunut tai vastustaa kestävää kehitystä   Elsa Lankinen auttaa nuoria käsittelemään ilmastoahdistusta – maailman ongelmia havainnollistetaan luonnon pienten ihmeiden avulla   Viherpiipertäjä vai arvostettu ekokuluttaja? – tutkimus todistaa, että luomua suosivan miehen maine on asuinpaikasta kiinni
 Voit keskustella aiheesta tämän jutun alla maanantaina 19.8. kello 22 saakka.

"Ihmisten pitäisi syödä sitä, mikä on mahdollista", sanoo luomuviljelijä Jukka Lassila, joka uskoo lähiruokaan ja parempaan tulavaisuuteen


Summary: Kuluneella viikolla Pietarissa järjestettiin tomaattifestivaalit, Balilla juhlittiin itsenäisyyttä ja robottitarjoilijat kuskasivat ruokaa asiakkaille. Kokosimme yhteen viikon uutiskuvia.

Nash Rawiller voittaa viidennen lähdön Royal Randwick Raceday -kilpailussa Sydneyssä. Simon Bullard / EPA
 Lintuparvi nousemassa lentoon pellolta Zheludokin kylässä Valko-Venäjällä. Tatyana Zenkovich / EPA
 Värikkäät istuimet odottavat yleisöä nSarajevon elokuvafestivaalin ulkoilmakatsomossa. Fehim Demir / EPA
 Indonesian itsenäisyyttä juhlittiin Balilla leijafestivaalilla. Made Nagi / EPA
 Osallistujat silppasivat liukasta tankoa pitkin Panjat Pinang -kilpailussa rannalla Jakartassa 17. elokuuta.  Goh Chai Hin / AFP
 Näyttelykävijä kuvattuna osana argentiinalaistaiteilija Leandro Erlichin installaatioteosta 'Swimming pool'  13. elokuuta. Teos on esillä osana taiteilijan suurempaa näyttelykokonaisuutta  'The Confines of the Great Void' CAFA Art museossa Pekingissä, Kiinassa. Roman Pilipey / EPA
 Nuori näyttelykävijä kuunteli teosta Lawn-installaation riippumatossa the Great Hall of the National Building -museossa Washingtonissa 13. elokuuta.  Erik S. Lesser/ EPA
 Ihmistarjoilijat tarkistavat tilauksia, joita robottitarjoilijat vievät asiakkaille Bangalorelaisessa ravintolassa. Jagadeesh Nv / EPA
 Ultraortodoksijuutalaismies kylpi Kuolleessameressä Israelin puolella Neve Zoharin kylässä 16. elokuuta.  Gil Cohen-Magen / AFP

Pariskunta suuteli tomaattimeressä ja viikon muita uutiskuvia


Summary: Perheyritys Onvest lahjoittaa 200 000 euroa rahapulasta kärsivälle Meripelastusseuralle.

Rahapulasta kärsivä Meripelastusseura on saanut merkittävän lahjoituksen. Perheyritys Onvest tukee seuraa tänä vuonna 200 000 eurolla, eli suurin piirtein samalla summalla kuin valtio vuosittain.
 Yrityksen mukaan seuran kesällä uutisoitu ahdinko havahdutti varmistamaan, että resurssit riittävät vastaamaan pelastustehtävien kasvavaan määrään tulevaisuudessakin.
 – Haluamme varmistaa, että vesillä liikkuminen pysyy turvallisena ja Meripelastusseuralla on resursseja jatkaa arvokasta työtään. Ihmishenkien pelastaminen ei saa jäädä rahasta kiinni, kertoo Onvestin toimitusjohtaja  Kalle Kekkonen  yrityksen tiedotteessa.
 Lahjoituksella on suuria vaikutuksia vapaaehtoisten alueyhdistysten toimintaan. Rauman Meripelastusyhdistyksen varapuheenjohtaja  Markus Viitanen  pitää lahjoitusta osoituksena työn tärkeydestä.
 – Tällainen suuri lahjoitus luo uskoa siihen, että avustavia ihmisiä löytyy meidän vapaaehtoisten lisäksi. Yritysten avustukset ovat tällaisissa tilanteissa erittäin tärkeitä.
 Alukset kuntoon
 Meripelastusseura kertoi  aiemmin tänä kesänä  Ylen uutisessa joutuvansa tinkimään pelastustoiminnastaan, jos sen rahoitustilanne jatkuu heikkona.
 Esimerkiksi Raumalla toinen pelastusaluksista on seissyt tänä kesänä satamassa konerikon vuoksi. Paikallisyhdistyksen varapuheenjohtaja Markus Viitanen iloitsee lahjoituksen tuovan tähän muutoksen – koko Suomessa.
 – Käytännön tasolla kyseinen lahjoitus tarkoittaa, että tällä kaudella ei näillä näkymin ole enää sitä ongelmaa, että yhtään alusta jouduttaisiin jättämään laituriin, koska sitä ei ole varaa kunnostaa, kertoo Rauman Meripelastusyhdistyksen varapuheenjohtaja Markus Viitanen.
 Rauman meripelastusyhdistyksen jäsenet haaveilevat uudesta pelastusaluksesta, jolla korvattaisiin konevikainen alus. Hinta uudelle alukselle nousee kuitenkin satoihin tuhansiin euroihin. Liisa Kallio / Yle
 Meripelastusseuralla on käytössään 135 pelastusalusta ympäri Suomen. Järjestön arvion mukaan kaluston korjaukset maksavat lähivuosina noin 3,4 miljoonaa euroa ja uutta kalustoa olisi hankittava noin yhdeksällä miljoonalla eurolla.
 Nyt saatu lahjoitus paikkaa siis tämän vuoden tilannetta, mutta talousvaikeudet eivät ole ohi. Markus Viitanen toivoo, että päättäjät heräisivät tilanteeseen.
 – Tämä on tärkeä osoitus valtiolle ja päättäville tahoille, että rahoitus on saatava järjestymään, jotta me pystymme jatkossakin turvaamaan ihmisten avustamisen merellä.

Yksityinen lahjoitus nostaa Meripelastusseuraa ahdingosta: "Ihmishenkien pelastaminen ei saa jäädä rahasta kiinni"


Summary: Tampereelle on tulossa Suomen toinen kasino. Valtuustoaloitteessa halutaan sen haittavaikutusten arviointia.

Kasinot, uhkapelit ja rahapeli- ja vedonlyöntipalvelut

Tampereelle tulevaan Suomen toiseen kasinoon ehdotettiin pelialuetta myös alle 18-vuotiaille. Tämä käy ilmi hakupapereista, joilla Tampereen kaupunki haki kasinoa muutama vuosi sitten kaupunkiin.
 Niissä sanotaan sanatarkasti näin:
 – Alakerrassa sijaitsee sisääntuloalueen välittömässä läheisyydessä RAY- pelialue, joka soveltuu myös alle 18-vuotiaille. Sen takana avautuu osittain 2-kerroksinen aaltoileva peli- ja viihtymisalue, jonka molemmille puolille sijoittuvat baaritiskit.
 Asian nosti esille Tampereen kaupunginvaltuutettu  Tiina Elovaara  (sin.), joka tekee asiasta valtuustoaloitteen maanantaina. Elovaara haluaa, että kasinosta tehdään riippumaton haittavaikutusten arviointi.
 – Nykyisessä tilanteessa, jossa Veikkauksen käytännöissä on havaittu vakavia eettisiä puutteita, on syytä arvioida kasinon sopivuutta Tampereen kaupungin keskeiselle sijannille. Erityisen huolestuttavaa on, että hakemuksessa on kaupungin hyväksymänä käytetty vetovoimatekijänä alle 18- vuotiaille suunnattua pelialuetta, Elovaara sanoo.
 Veikkaus kertoi kesällä laittavansa  noin puolet mainonnasta tauolle syyskuun loppuun saakka. Veikkauksen markkinointia kohtaan on viime aikoina esitetty kritiikkiä muun muassa sosiaalisessa mediassa.
 Tiina Elovaara oli yksi törkeisiin mainoksiin puuttujista. Veikkaus myönsi tehneensä virheitä.
 Veikkaus ja Tampereen kaupunki sanovat, etteivät alaikäiset pääse pelaamaan Tampereen kasinossa.
 Kasino vasta valmistumassa
 Tampereen keskustaan rakennetaan parhaillaan Kansi ja Areena-hanketta. Suomen toinen kasino sijoittuu tälle monitoimiareenalle.
 Raha-automaattiyhdistys, nykyinen Veikkaus, julkisti vuonna 2016, että Tampereelle rakennettavan kasinon sijaintipaikaksi on valittu Kansiareena.
 Elovaara sanoo, että haitat peliongelmista jäävät Pirkanmaalle ja ne pitäisi selvittää etukäteen. Rahapelien haittatutkimus rahoitetaan yleensä Veikkaus-varoista, mutta tämä tutkimus pitäisi Elovaaran mukaan tehdä riippumattomasti.
 Vuoden 2015 väestökyselyn mukaan suomalaisista 3,3 prosentilla eli noin 124 000 henkilöllä oli rahapeliongelma. Rahapeliongelma koskettaa myös läheisiä.
 Lähes puolet ongelmapelaajista oli ajautunut velkakierteeseen ja velkaongelmaan.
 – Väestöltään Suomen kokoinen Victorian osavaltio Australiassa arvioi vuonna 2015 rahapelaamisen haittakustannuksiksi noin 4,5 miljardia euroa. Kustannuslaskelmassa huomioitiin taloudelliset menetykset, hoitokustannukset, yksilö- ja perhetason haitat, lainvalvonnan ja oikeuslaitoksen kustannukset sekä tuottavuuden laskusta aiheutuvat kustannukset. Vakavista rahapeliongelmista ja rahapeliriippuvuudesta aiheutuviksi kustannuksiksi arvioitiin 1,5 miljardia euroa, Elovaara sanoo valtuustoaloitteessa.
 Pakollisella tunnistautuminen tulossa
 Tampereen kasinopapereiden lause alaikäisistä tulee yllätyksenä Tampereen kasinon projektipäällikölle  Ari Tuulelle . Hän ei ollut tehtävässä, kun kasinoa haettiin.
 Tuulen mukaan ehdotuksen takana on yritysryhmä, joka ei päässyt jatkoon. Kasinoa haki Tampereella useita toimijoita.
 Alle 18-vuotiaille ei tule Tuulen mukaan pelialuetta kasinoon. Alaikäisten pelaaminen aiotaan estää pakollisella rekisteröitymisellä.
 Peliautomaatteihin tulee Tuulen mukaan 1.1.2022 pakollinen tunnistautuminen.
 Lisäksi Veikkaus on vaatinut sopimuksessa, että kasinon lähelle ei tule yrityksiä tai liikkeitä, joiden asiakkaita ovat nuoret.
 Kasinon pitäisi valmistua syksyllä 2021, mutta sen rakentaminen riippuu monitoimiareenan valmistumisesta.
 Monitoimiareenalla pelataan jääkiekon MM-kisat vuonna 2022.
 Ehdotus tuli yritysryhmältä
 Myös Tampereen kaupungin hankejohtaja  Tero Tenhunen  sanoo, että ehdotus alaikäisten pelialueesta tuli yritysryhmältä, joka haki kasinoa.
 Miten ehdotus meni kaupungilla läpi?
 – Olemme tulkinneet varmaan, että kyseessä on autopelejä, ei rahapelejä, Tenhunen arvioi.
 Hänen mukaansa alaikäisille ei oltu missään vaiheessa tarjoamassa uhkapelejä.
 Veikkaus huolehtii Tenhusen mukaan vastuullisena toimijana pelihaittojen miniminoinnista.
 Kaupunki vastaa Tenhusen mukaan valtuustoaloitteeseen ja kertoo siinä, miten kaupunki varautuu mahdollisiin ongelmiin.
 Lue lisää:
 Veikkaus perustaa eettisen neuvoston – palkitsemisjärjestelmään lisätään vastuullisuusmittari
 Veikkauksen lakkautetun eettisen neuvoston entinen jäsen pitää kohumainoksia mauttomina – "Ajattelin, että ohhoh, onko tämä vitsi"
 Omistajaohjausministeri Paatero: Mainosmokat vakavia sekä peliriippuvaisille että Veikkauksen monopoliasemalle   Veikkaus laittaa osan mainonnastaan tauolle –  Toimitusjohtaja: "Olemme tehneet virheitä"
 Suomen uusi kasino tulee monitoimiareenaan Tampereella

Tampereelle tulevaan kasinoon ehdotettiin pelialuetta alle 18-vuotiaille – Veikkauksen mukaan tällaista ei ole tulossa


Summary: Open Arms -pelastusaluksen 107 siirtolaista ovat odottaneet maahanpääsyä Italiassa elokuun alusta saakka.

Uutistoimistot kertovat Italian ja Espanjan päässeen sopuun Open Arms -pelastusaluksella olevien siirtolaisten päästämisestä maihin.
 Toimistojen mukaan aluksen 107 siirtolaista viedään espanjalaiselle Mallorcan saarelle.
 Espanja kiistää tiedot sopimuksesta. Sen mukaan siirtolaiset ovat kuitenkin tervetulleita lähimpään Espanjan satamaan.
 Open Arms -aluksella olevat 107 pääosin Afrikan maista kotoisin olevaa siirtolaista  pelastettiin Libyan rannikolta  elokuun alussa.
 Open Arms halusi tuoda huonovointiset siirtolaiset lähimpään italialaiseen satamaan Lampedusan saarella, mutta Italian sisäministeri  Matteo Salvini  esti heidän maahantulonsa.
 Roomalainen oikeusistuin linjasi kuitenkin, että Salvinin maihinnousukielto oli laiton.
 Lisäksi kuusi EU-maata lupautui  ottamaan siirtolaiset vastaan . Yhteensä noin 150 siirtolaista jaetaan Ranskan, Saksan, Romanian, Portugalin, Espanjan ja Luxemburgin kesken.
 Tässä on mukana alaikäisiä siirtolaisia, jotka Italia suostui päästämään maihin.
 Open Arms -aluksen avustustyöntekijät ovat aiemmin kieltäytyneet viemästä siirtolaisia Espanjaan, vedoten pitkään merimatkaan ja siirtolaisten huonoon terveydentilaan.

Uutistoimistot: Italia ja Espanja sopuun siirtolaisten päästämisestä Mallorcalle


Summary: Geenimuunneltu soija testataan tiukalla seulalla EU:ssa. Turvallisuusriskinä sitä ei enää elintarvikkeissa pidetä.

Muuntogeenisen soijan tuonti Suomeen on lisääntynyt niin, että sen osuus soijantuonnista on jo reippaasti yli puolet.
 Gm-soijan (gm=geenimuunneltu) maahantuonti rehukäyttöön on noussut tällä vuosikymmenellä merkittävästi, kuten oheisesta grafiikasta käy ilmi. Parin viime vuoden aikana käytössä ei ole tapahtunut isoa muutosta.
 Joonas Haverinen / Yle
 Maa- ja metsätalousministeriön mukaan osasyy gm-soijarouheen tuontiharppaukseen on se, että  siipikarjaa syödään nyt entistä enemmän  suomalaisissa ruokapöydissä.
 Lihatiedotuksen mukaan siipikarjanlihaa syötiin viime vuonna 25,6 kiloa henkilöä kohden. Tuotanto on kasvanut rutkasti. Siipikarjaliiton tilastojen mukaan vuonna 1995 broilerin tuotanto oli noin 38 miljoonaa kiloa, kun se viime vuonna oli jo 128 miljoonaa kiloa.
 Soija on kasvavalle siipikarjalle hyvä valkuaisaineen lähde, vaikka siipikarjalle syötettävä rehu pohjautuukin pääosin kotimaiseen viljaan.
 – Soija on siipikarjalle optimaalinen eli aminohappokoostumukseltaan paras kasviperäisistä vaihtoehdoista, sanoo neuvotteleva virkamies  Marita Aalto  maa- ja metsätalousministeriön elintarviketurvallisuusyksiköstä.
 Neuvotteleva virkamies Marita Aalto sanoo, että soija on tärkeä valkuaisen lähde siipikarjalle.   Sasha Silvala / Yle
 Euroopan kautta Suomeen tuotu soijarouhe on pääosin peräisin Yhdysvalloista ja Brasiliasta. Soijapavut rouhitaan ensin esimerkiksi Saksassa tai Hollannissa. Näistä maista ne tuodaan sen jälkeen rehutehtaille Suomeen ja edelleen rehuna maatiloille.
 Erityisesti yhdysvaltalaista gm-soijapapua tuodaan tällä hetkellä Eurooppaan paljon. Suomeen soijantuonti ei ole ministeriön mukaan ainakaan vielä merkittävästi lisääntynyt, vaikka hinta on alhaalla ja soijaa on paljon saatavilla. Taustalla vaikuttaa käynnissä oleva kahden talousmahdin eli Kiinan ja Yhdysvaltain kauppasota.
 MTK: Tietyt kuluttajaryhmät haluavat gm-vapautta, siitä täytyy sitten maksaa enemmän
 Geenimuunnellun ja tavanomaisen soijan käyttö Suomessa riippuu maa- ja metsätaloustuottajien keskusliiton MTK:n mukaan markkinaolosuhteista.
 – Mitä on saatavilla ja mihin hintaan, sanoo johtaja  Johan Åberg.
 Tavanomaisen soijan saatavuus on heikompaa, ja se on kalliimpaa kuin gm-soija. Lisäksi gm-soijaa pidetään laadultaan ja käytettävyydeltään parempana kuin tavanomaista soijaa.
 Maatiloilla käytettävästä soijasta noin puolet on gm-soijaa ja puolet tavanomaista soijaa. Maito ja naudanliha tuotetaan jo ilman soijaa. Åbergin mukaan sikatiloillakin suunta on soijasta pois, samoin siipikarjatuotannossa.
 MTK:n johtaja Johan Åberg arvelee, että "GMO-vapaa" -merkintä tulee pakolliseksi tuotepakkauksiin  jossain vaiheessa joidenkin kuluttajaryhmien vaatimusten takia.  Sasha Silvala / Yle
 Soijaa korvaavat herne, härkäpapu ja kuorittu vilja joutuvat siinä tapauksessa kovempaan hintapaineeseen.
 Jos kuluttaja haluaa täysin gm-vapaan tuotteen, kannattaa etsiä tuoteselosteesta merkintä, että tuotannossa ei ole käytetty gm-rehuja. Tällainen tuotemerkintä ei ole vielä pakollinen Suomessa, mutta MTK:n käsitys on, että paine kuluttajien taholta on siihen suuntaan.
 – Se on trendi, joka on tulossa. On tiettyjä kuluttajaryhmiä, jotka haluavat gm-vapautta. Siitä täytyy sitten maksaa enemmän, Åberg toteaa.
 MTK pitää gm-rehuja täysin turvallisina elintarvikkeissa.
 – Niitä on käytetty pitkään, eikä ole mitään tutkimustuloksia tai viitteitä siitä, että se olisi mikään ongelma.
 Åbergin mielestä voi pikemminkin kysyä, onko järkevää vastustaa tiettyä kasvinjalostusmenetelmää, kun tiedetään, että ruoantuotanto pitäisi pystyä kaksinkertaistamaan tulevina vuosikymmeninä.
 Halpeneeko soija entisestään?
 Soijan viljely Brasiliassa on MTK:n mukaan huolenaihe, koska siellä raivataan ennätysmäärä sademetsiä soijapeltojen ja muun rehuntuotannon tieltä.
 EU on juuri tehnyt  Mercosur-kauppasopimuksen  neljän Etelä-Amerikan valtion kanssa, ja se voi huonontaa Euroopan kilpailuasetelmaa muun maailman kanssa. Sopimus ei tosin vielä ole voimassa.
 – Luodaanko tulevaisuuden EU-markkinoille epäreilua kilpailua, kun kannustetaan vientiä harjoittavia maita raivaamaan entistä enemmän sademetsää soija- ja rehupelloiksi, Åberg kysyy.
 MTK:n Åbergin mielestä on olemassa riski, että Yhdysvaltojen ja Kiinan kauppasota pudottaa soijan hintaa entisestään.
 – Ei vielä, mutta kyllä se vaara on olemassa. Jos Yhdysvaltain soija ei enää pääse Kiinan markkinoille, niin hinta tulee alas, ja se on haaste meille, koska soijasta on pyritty irti. Tämä saattaa tuoda kilpailuetua niille maille Euroopassa, missä soijasta ei ole pyritty eroon.
 Hankkija: Iso muutos tapahtui, kun soijarouheen hinta halpeni
 Yhdysvaltain ja Kiinan välinen kauppasota alkoi noin puolitoista vuotta sitten. Yhdysvaltalaisen soijan osuus Euroopan markkinoilla on sen jälkeen kasvanut merkittävästi, arvioi Suomen suurin rehuntuottaja Hankkija.
 Hankkija on Suomen suurin rehuntuottaja ja amerikkalaissoijan virta Eurooppaan on tuntunut soijan hinnassa.
 – Osittain kauppasodasta johtuen soijan hinta markkinoilla on ollut laskeva. Soija on hivenen edullisempaa muihin valkuaisaineisiin verrattuna ja muut raaka-aineet ovat joutuneet kilpailemaan soijaa vastaan, sanoo Hankkijan vilja- ja raaka-aineryhmän johtaja  Tarmo Kajander .
 Hankkija ostaa eurooppalaisilta jalostajilta soijapavusta jalostettua soijarouhetta, josta se valmistaa soijarehua maataloustuotantoa varten. Ostettu soijarouhe on pääasiassa gm-soijaa.
 Soijarouheen hinta halpeni muutama vuosi sitten, kertoo Hankkijan vilja- ja raaka-aineryhmän johtaja Tarmo Kajander.   Hankkija Oy
 – Iso muutos oli vuonna 2013. Tällä hetkellä kotieläintuottajille myydään enimmäkseen gmo-soijarouheesta valmistettuja rehuseoksia.
 Hinnan pudottua viitisen vuotta sitten siirryttiin siipikarja- ja sikatuotannossa enemmän geenimuunneltuun soijarehuun. Hankkija palvelee asiakkaitaan, ja tuottaa sitä, mitä asiakkaat haluavat.
 Kajanderinkin mukaan maataloustuotannossa yleinen trendi on soijan käytöstä luopuminen ja siirtyminen kohti kotimaisia valkuaisaineita, kuten härkäpapua ja hernettä. Nautatiloilla merkittävä valkuaisaineen lähde on rapsirouhe, ja soijan korvaaminen on ollut muihin tuotantoeläimiin verrattuna helpompaa.
 EU:n elintarvikeviranomainen arvioi riskit
 Euroopan elintarviketurvallisuusviranomainen EFSA tekee riskiarvion muuntogeenisistä tuotteista. Niitä saa tuoda Eurooppaan ja markkinoida vain, kun EFSA on arvioinut tuotteen turvalliseksi ja komissio ja jäsenvaltiot ovat sen hyväksyneet.
 – Sanoisin, että se on yksi maailman tarkimmista seuloista. Arviointi kestää pitkän aikaa ja nimenomaan katsotaan sitä, että se on turvallista sekä ihmisille että eläimille, ja ettei aiheuteta ympäristöriskejä.
 Työhön osallistuvat alan kansalliset asiantuntijat.
 Muuntogeenistä soijaa ei ole tällä hetkellä hyväksytty viljelyyn EU:ssa, mutta yksi maissilajike on.
 Muuntogeenisen soijan tuontilupia on Euroopan komission rekisterissä ainakin seuraavilla suurilla yrityksillä: torjunta-aineita valmistava Monsanto, saksalainen lääke- ja maatalousalan Bayer, saksalainen kemikaaliyritys BASF, yhdysvaltalainen Pioneer sekä niin ikään yhdysvaltalainen Dow AgroSciences.
 Saksalainen  Bayer osti  Monsanton viime vuonna, ja yhdistymisen seurauksena syntyi maatalouskemikaalien ja siementuotannon suurin toimija maailmassa.
 Professori: "Gm-lajikkeet peräti tavallista turvallisempia"
 Kasvinjalostustieteen professori  Teemu Teeri  Helsingin yliopistosta sanoo, että kaikki viljelyssä olevat gm-lajikkeet ovat käyneet läpi mittavan riskianalyysin, jossa arvioidaan kasvien turvallisuutta muun muassa ihmisen terveyden kannalta.
 – Tavallisten uusien kasvilajikkeiden kohdalla tällaista ei tarvitse tehdä, vaikka esimerkiksi perunan kohdalla tulee vahtia perunan myrkyllisiä solaniineja, ja niinpä voidaan sanoa, että GM-lajikkeet ovat tavallisia turvallisempia.
 Vaikka turvallisuuskysymykset usein esitetään geenimuunneltujen kasvien viljelyn estämisen perusteena, syyt ovat Teerin mukaan jossain muualla. Myös Euroopan elintarvikeviranomainen EFSA sanoo, että kasvien gm-jalostus on yhtä turvallista kuin perinteinen jalostus.
 Koska geenijalostettuja maataloustuotteita saa tuoda Eurooppaan luvan kanssa, voidaan siitä Teerin mukaan päätellä, että ne ovat ristiriitaisesti ”turvallisia, mutta vain tuontitavarana”.
 Geenimuunnellun soijan syöminen on samalla tavalla turvallista sitä syöville eläimille ja ihmisille.
 – Jos ihminen syö gm-soijaa syönyttä eläintä, on se aivan yhtä turvallista tai epäterveellistä kuin tavallisen lihan syöminen, Teeri sanoo.

Geenimuunneltua soijaa tuodaan entistä enemmän siipikarjan    rehuksi – MTK: "Gm–vapaudesta täytyy maksaa enemmän"


Summary: Mail on Sunday -lehti julkaisi viikonloppuna valokuvan, jossa Andrew on Epsteinin kartanossa.

Brittihovi on joutunut ottamaan julkisesti kantaa spekulointiin prinssi  Andrew'n  ja yhdysvaltalaisen liikemiehen  Jeffrey Epsteinin  ystävyyssuhteesta. Alaikäisen tytön parittamisesta kerran tuomittu ja uusista alaikäisiin kohdistuneista seksuaalirikoksista epäilty  Epstein teki itsemurhan vankilassa 10. elokuuta .
 Brittimedia on jo useita päiviä julkaissut uutisia, joissa käydään läpi Yorkin herttua, prinssi Andrew'n monivuotista tuttavuutta Epsteinin kanssa. Viikonloppuna julkaistu  Mail on Sunday -iltapäivälehden juttu  oli hoville viimeinen pisara.
 Jutun yhteydessä julkaistiin valokuva, jossa prinssi on nuoren naisen seurassa Epsteinin kartanon ovella Manhattanilla vuonna 2010. Kuva on lehden mukaan peräisin aiemmin tuntemattomalta videotallenteelta.
 Maanantaina Buckinghamin palatsi tiedotti, että prinssi Andrew on järkyttynyt vanhaa ystäväänsä koskevista väitteistä,  uutisoi muun muassa Britannian yleisradioyhtiö BBC .
 – Yorkin herttua on järkyttynyt tuoreista raporteista Jeffrey Epsteinin väitetyistä rikoksista. Hänen kuninkaallinen korkeutensa tuomitsee kaikenlaisten ihmisten hyväksikäytön. Vihjailut siitä, että hän katsoisi läpi sormien, ottaisi osaa tai rohkaisisi sellaista toimintaa ovat kammottavia, hovi jyrisee.
 Ystäviä jo vuosien takaa
 Tämä ei ole ensimmäinen kerta, kun prinssin ympärillä kuohuu Epsteinin vuoksi. Andrew'ta arvosteltiin kovin sanoin jo lähes vuosikymmen sitten, kun hän jatkoi kanssakäymistä Epsteinin kanssa tämän alaikäisen tytön parittamisesta saamasta tuomiosta huolimatta.
 Prinssi Andrew luopui vuonna 2011 tehtävästään Britannian hallituksen kaupallisena erityisedustajan a osin Epsteinin vuoksi. Prinssiä arvosteltiin tuolloin arvostelukyvyttömyydestä ystävyyssuhteissaan.
 Syyttäjä Geoffrey Berman puhui tiedotustilaisuudessa, jossa käsiteltiin Jeffrey Epsteinin pidätystä New Yorkissa 8. heinäkuuta. Jason Szenes / EPA
 Vuonna 2015 Andrew'n nimi nousi Yhdysvalloissa esille oikeusjutun yhteydessä.  Nainen väitti Epsteinin pakottaneen hänet harrastamaan seksiä prinssin kanssa  useaan kertaan vuosina 1999–2002, jolloin nainen oli vielä alaikäinen.
 Prinssi on viettänyt useita kertoja aikaansa myös Epsteinin kartanossa Floridassa. Prinssi on sittemmin myöntänyt ystävyyssuhteensa Epsteinin kanssa olleen virhe.
 Myös prinssin ex-vaimo herttuatar  Sarah  on pahoitellut  Evening Standar -lehdessä  sitä, että otti aikoinaan talousvaikeuksien kanssa painiessaan vastaan rahallista apua Epsteinilta.
 Buckinghamin palatsi on jyrkästi kiistänyt väitteet siitä, että Andrew olisi syyllistynyt seksuaalirikoksiin. Hovin mukaan tällaiset väitteet ovat vääriä ja perusteettomia.
 Prinssi Andrew on kuningatar  Elisabetin  ja prinssi  Philipin  toiseksi vanhin poika.

Media spekuloi prinssi Andrew'n ja alaikäisten tyttöjen hyväksikäytöstä epäillyn Epsteinin tuttavuudella – Prinssi järkyttyi vihjailuista


Summary: Sekä morsian että sulhanen jäivät henkiin, mutta monia heidän perheenjäseniään kuoli.

Afganistanilainen  Mirwais Elmi  kertoo menettäneensä uskon elämään sen jälkeen, kun hänen hääjuhlaansa iskettiin viikonloppuna.
 Afganistanin Kabulissa yli 60 ihmistä kuoli iskussa, jonka takana terroristijärjestö Isis kertoo olevansa.
 Sulhanen Elmi kertoo Tolo Newsin televisiohaastattelussa, että hänen puolisonsa pelastui mutta hän menetti veljensä ja muita sukulaisiaan.  Haastattelusta uutisoi BBC.
 Elmi kertoo muistavansa, kuinka hän tervehti hymyileviä vieraita täyteen ahdetussa hääjuhlassa ja vain tunteja myöhemmin hän näki, kun näiden ruumiita vietiin pois.
 – Perheeni ja puolisoni ovat shokissa. He eivät voi edes puhua. Morsiameni pyörtyilee, hän sanoo.
 "Olen menettänyt toivoni"
 Mirwais Elmi sanoo, ettei voi mennä hautajaisiin ja tuntee itsensä todella heikoksi. Hän myös sanoo, ettei kyseessä ole viimeinen kerta, kun afgaanit joutuvat kärsimään.
 – Olen menettänyt toivoni. Menetin veljeni, menetin ystäviäni, menetin sukulaisiani. En enää koskaan elämässäni ole onnellinen, hän sanoo.
 Sulhasen isä kertoi afganistanilaiselle medialle, että 14 hänen perheenjäsentään kuoli iskussa.
 Kabulissa yli 60 ihmistä kuoli hääjuhlaan tehdyssä pommi-iskussa. Hääparin koristeltu auto juhlapaikan ulkopuolella. Wakil Kohsar / AFP
 Isku tapahtui kaksi päivää ennen Afganistanin Britannian alaisuudesta vapautumisen satavuotisjuhlaa.
 Afgaanihäät ovat suuria juhlia, joissa on satoja tai usein jopa tuhansia vieraita juhlimassa isoissa häähalleissa. Miehet on usein erotettu juhlatiloissa naisista ja lapsista.
 Afganistanin sisäministeriön edustaja kertoi aiemmin, että yli 60 kuolonuhrin joukossa on myös naisia ja lapsia. Hän kertoi räjähdyksen tapahtuneen kaupungin länsiosassa sijaitsevassa, hääjuhlille tarkoitetussa tapahtumapaikassa lauantai-iltana ennen yhtätoista paikallista aikaa.
 Isis kertoi, että yksi taistelija räjäytti itsensä suuressa kokoontumisessa Kabulissa ja muut laukaisivat räjähteitä täynnä olevan ajoneuvon. Terroristijärjestön lausunto julkaistiin Telegram-sovelluksessa.
 Lisää aiheesta:
 Hääjuhlassa tapahtunut räjähdys surmasi yli 60 Afganistanissa

Afganistanilaisen Mirwais Elmin hääjuhlaan iskettiin viikonloppuna – "En enää koskaan ole onnellinen"


Summary: Rikosilmoitusten määrä on poliisin mukaan huomattavan korkea, kun sitä verrataan muihin Tampereella järjestettäviin tapahtumiin.

Viikonloppuna järjestetty Blockfest-tapahtuma työllisti poliisia poikkeuksellisen paljon, Sisä-Suomen poliisilaitos kertoo.
 Poliisi partioi viikonloppuna tavallista enemmän Tampereen kaupungin keskustassa.
 Poliisi kirjasi viikonlopun aikana Tampereen keskustan alueelta yli 200 rikosilmoitusta, joista tapahtumaan suoraan liittyviä oli poliisin mukaan noin 160. Luku on poliisin mukaan huomattavan korkea, kun sitä verrataan muihin Tampereella järjestettäviin tapahtumiin.
 Pääosa tapahtumasta seuranneista rikosilmoituksista liittyi huumeisiin. Poliisi kirjasi kaksi törkeää huumausainerikosta, 22 huumausainerikosta ja 103 huumausaineen käyttörikosta. Kirjatut 22 huumausainerikosta liittyivät lähinnä huumausaineen myyntiin. Käyttörikosepäillyistä 21 oli alaikäisiä.
 Poliisi kertoo, että suurin osa huumausainerikoksista paljastettiin Tampereen keskustan alueelta festivaalialueen lähettyviltä.
 Huumausainerikosten lisäksi poliisi kirjasi rikosilmoituksia muiden muassa nimikkeillä törkeä ampuma-aserikos, pahoinpitely, vaarallisen esineen hallussapito, lievä ampuma-aserikos ja ilmailurikkomus.
 Rikosepäiltyjen lisäksi poliisilaitokselle tuotiin useita kymmeniä alaikäisiä, jotka olivat yrittäneet rynnätä tapahtuma-alueelle ilman sisäänpääsyyn oikeuttavaa ranneketta.
 Poliisi kiittää yhteistyöstä Blockfestin turvallisuusorganisaatiota.
 Alueelta poistetulta tai alueelle huumausaineiden tai alkoholin kanssa pyrkineiltä leikattiin sisäänpääsyyn oikeuttava ranneke pois. Pelkästään perjantaina ranneke poistettiin noin 60 festivaalivieraalta, poliisi kertoo.
 Lue lisää:
 Blockfest työllisti poliisia Tampereella lauantaina – huumeita ja kiinniottoja

Yli sata rikosilmoitusta huumeisiin liittyen, kymmeniä alaikäisiä epäiltyinä: Nuorten juhliminen Blockfestissä työllisti poliisia


Summary: Kristillisdemokraattien puheenjohtaja Sari Essayah kertoi rintasyövästään elokuun alussa.

Rintasyöpään sairastunut kristillisdemokraattien puheenjohtaja  Sari Essayah  hakee jatkokautta puolueen puheenjohtajaksi.
 – Olen tänään saanut hyviä uutisia siitä, että leikkaus onnistui eikä syöpä ole levinnyt. Myös leikkauksesta toipuminen on edennyt hyvin, Sari Essayah tiedottaa.
 Rintasyövän jatkohoitoja arvioidaan Essayahin mukaan myöhemmin. Jatkohoidot alkavat syksyllä.
 Essayahilla ei ole ilmaantunut vastaehdokkaita puolueen johtoon
 Essayahilla ei ole toistaiseksi ollut vastaehdokkaita kristillisdemokraattien puheenjohtajaksi. Sen sijaan puolueen varapuheenjohtajiksi on ollut runsaasti ehdokkaita.
 Sari Essayah kertoi elokuun alussa jäävänsä kahden viikon sairauslomalle heinäkuun lopussa varmistuneen alkuvaiheen rintasyövän toteamisen vuoksi.
 Essayah tiedotti sairauslomalla harkitsevansa, asettuuko enää ehdolle puolueen puheenjohtajaksi ensi viikonloppuna Oulussa järjestettävässä puoluekokouksessa.
 Essayah palaa eduskuntatyöhön normaalisti syyskuussa istuntokauden alussa.
 Kristillisdemokraateilla on eduskunnassa viisi kansanedustajaa. Puolue on oppositiossa.
 Kerromme kohta lisää.

Rintasyöpäleikkauksesta toipuva Sari Essayah hakee jatkokautta kristillisdemokraattien puheenjohtajaksi


Summary: Entinen puoluesihteeri Pekka Perttula ja keskustan konkaripoliitikko Sirkka-Liisa Anttila keskustelivat puolueen tilasta Aamu-tv:ssä maanantaina.

Keskustan entinen puoluesihteeri  Pekka Perttula  ja puolueen konkaripoliitikko  Sirkka-Liisa Anttila  analysoivat kovin sanoin keskustan vaalitappion ja laskevan kannatuksen syitä Ylen Aamu-tv:ssä maanantaina.
 Keskusta kärsi kevään eduskuntavaaleissa historiallisen vaalitappion. Kesäkuussa puolueen  kannatus kävi ennätysalhaalla , alle 12 prosentissa.  Tuoreimmassa kannatuskyselyssä  keskusta nosti kannatustaan hieman, 12,6 prosenttiin.
 – Kyllä puolueen asema on tukala, se on ensimmäinen asia, joka pitää tunnustaa. 2000-luvulla on pidetty vajaat 20 vaalit, ja puolueen kannatus on ollut laskeva. Se kuvaa sitä, että perusrakenteissa on korjattavaa hyvin paljon, Perttula sanoi.
 Perttula ja keskustakonkarit  Seppo Kääriäinen  ja  Ossi Martikainen  ruotivat puolueen tilaa myös Kanava-lehdessä.  Suomen Kuvalehti  julkaisi artikkelin kokonaisuudessaan.
 Perttula sanoo Aamu-tv:ssä, että keskustassa ei viime vaalikaudella ole uskallettu olla eri mieltä asioista.
 – Se on yksi syy, miksi viime vaalikaudella kävi niin kuin kävi: ei puhuttu eikä keskusteltu riittävästi. Iso puolue elää erilaisista mielipiteistä, ei niitä pidä pelätä. Isossa puolueessa ei voidakaan olla samaa mieltä asioista, Perttula sanoo.
 "Tultiin sanomaan, että nyt pitäisi olla hiljaa"
 Sirkka-Liisa Anttilan mukaan keskustassa vallitsi vaikenemisen kulttuuri, joka hiljensi mielipiteiden kirjon. Samalla puolue unohti Anttilan mukaan perusolemuksensa kansanliikkeenä, jossa erilaisia mielipiteitä kunnioitetaan ja niihin kannustetaan.
 – Pyrittiin kaikessa yksimielisyyteen ja sanottiin jopa, että kritiikkiä ei saisi olla. Tultiin jopa etukäteen sanomaan, että nyt pitäisi olla hiljaa. Vallitsi sellainen kulttuuri, että se mikä on tehty hallituksessa, pitää hyväksyä ja sitä pitää tukea, Anttila sanoo.
 Anttilan mukaan viime hallituskaudella saatiin aikaan myös paljon hyvää, mutta samalla politiikassa oli piirteitä, joita ydinkannattajat vierastivat.
 – Alueiden asioita ajettiin alas, mikä on keskustalaisille erittäin vieras asia. Siinä tehtiin se suuri virhe, että ei sparrattu niitä erilaisia mielipiteitä, mitä keskustan eduskuntaryhmässä ja kansanliikkeessä oli. Me unohdettiin alueet ja alueet kosti meille – se on rehellinen tosiasia.
 Konkarit vaativat uudelta puheenjohtajalta konkretiaa
 Keskusta valitsee uuden puheenjohtajan ensi kuussa järjestettävässä puoluekokouksessa. Puheenjohtajakisan kärkiehdokkaat ovat puolustusministeri  Antti Kaikkonen  ja elinkeinoministeri  Katri Kulmuni .
 – Toivoisin kummaltakin huomattavan paljon enemmän terävyyttä ja samalla syvyyttä. Kun käydään keskustelua, ei puhuta vain keskustasta vaan yhteiskunnan muutoksesta ja muusta puoluekentästä. Miten keskusta asemoituu niihin ja millä teemoilla? Perttula sanoo.
 - Konkretiaa enemmän peliin siitä, mitä he todella tekevät kun valitaan puheenjohtaja. Mikä on se resepti, jolla he ottavat kentän mukaan hyvin laajasti. Keskusta palauttaa uskottavuutensa vain sillä, että ensin tosiasiat tunnustetaan ja sitten tehdän korjausliike, Anttila toteaa.

Keskustakonkareiden mukaan viime vaalikauden suurin virhe oli vaikenemisen kulttuuri: "Tultiin jopa etukäteen sanomaan, että nyt pitäisi olla hiljaa"


Summary: Koulukirjat eivät ole ainoa kulu, jonka valtiolle voi tulla, jos toisen asteen opiskelu halutaan opiskelijalle ilmaiseksi.

Oulaisten lukion tokaluokkalainen  Senni Rankinen  herää monena arkiaamuna jo puoli kuuden aikaan ehtiäkseen kouluun. 17-vuotias Rankinen kulkee ensin omin neuvoin suurempaan kylään, jossa hän odottelee bussia lähimpään taajamaan, Vihantiin. Siellä edessä on Oulaisiin vievään linja-autoon vaihto.
 Edestakaisiin matkoihin menee päivässä jopa kolme tuntia. Rankinen olisi voinut valita pohjoispohjalaisen kotikaupunkinsa Raahen lukion, mutta matka Raahen keskustaan aivan yhtä pitkä kuin Oulaisiinkin. Vihannissa lukiota ei ole, vaan se lakkautettiin vuonna 2015 kuntaliitoksen jälkimainingeissa
 Kun toisen asteen koulutuksen tavoittelu muuttuu pakolliseksi, jokaisen nuoren pienintä kylää myöten on saatava itsensä opinahjoon. Vaikka koulumatkaa olisi jopa kymmeniä kilometrejä.
 – Jos matkustamisaikaa ei voida hyväksikäyttää opiskeluun, mennään lähemmäksi viittäkymmentä koulutuntia viikossa. Tämä on aika raju määrä, miettii Oulaisten lukion rehtori  Tapio Matinlauri .
 Myös Senni Rankisen luokkakaveri  Aino Sandvik  kulkee pitkää matkaa bussilla Vihannista Oulaisiin. Vaikka koulumatkoihin saa tukea, jää itsellekin vielä maksettavaa.
 – Olisihan se kiva, että matkat kustannettaisiin kokonaan.
 Oppivelvollisuusikää aiotaan pidentää vuonna 2021. Kenelläkään ei kuitenkaan ole vielä tarkkaa tietoa, miten valtioosallistuu sen jälkeen toisen asteen opiskelijoiden kuluihin – kuten koulumatkoihin.Se, ja useimmat muutkin asiat ovat vielä suoranaisia kysymysmerkkejä.
 Maksetaanko maalta tulevien matkat?
 Opiskelusta aiheutuvien kulujen korvaamista opiskelijalle aiotaan kuitenkin pohtia työryhmässä, joka aloittaa lähiviikkoina, kertoo ammatillisen koulutuksen osaston ylijohtaja  Mika Tammilehto  opetus- ja kulttuuriministeriöstä.
 Selvää on jo se, että toisen asteen oppimateriaaleista ja välineistä olisi tulossa maksuttomia. Lisäksi Ylen saamasta ministeriön kustannusarviosta käy ilmi, että myös opiskelijoiden matkakustannuksia aiotaan korvata ainakin osin.
 Yksityiskohdat näyttävät kuitenkin olevan vielä monin paikoin auki, samoinesimerkiksi opiskelijoiden tukiin tulevat muutokset.
 Ensinnäkin on selvitettävä, mihin asti oppimateriaalia ja -välineitä kustannetaan. Korvataanko vaikkapa kannettava tietokone jokaiselle?
 Kelan oppimateriaalilisän poistuminen vähentäisi vuosikustannuksia kolme miljoonaa euroa. Yle Uutisgrafiikka
 Matkakorvausten osalta ilmassa leijuu vielä kysymys siitä, kuinka paljon matkojen korvaaminen laajenee nykyisestä, omavastuullisesta koulumatkatuesta.
 Oppivelvollisuutta käsittelevä työryhmä näyttäisi miettivän jopa maksuttomuutta tietyn kilometrirajan jälkeen.
 – Kyllä varmasti myös koulumatkat tulevat tarkastelun piiriin. Samalla logiikalla lähdemme valmistelua viemään eteenpäin kuin perusopetuksen puolella jo on, ylijohtaja Mika Tammilehto kertoo.
 Perusopetuksessa kunnalla on velvollisuus tarjota oppilaalle maksuton matka, jos kunnan määräämään oppilaitokseen on matkaa yli viisi kilometriä. Yleensä tämä tarkoittaa, että kunta järjestää taksi- tai linja-autokyydin oppilaalle. Jos vanhemmat kuitenkin valitsevat lapselleen muun kuin lähikoulun, kunta ei pääsääntöisesti maksa koulumatkoja.
 Saako kouluun lähteä naapurikuntaan?
 Mutta onnistuuko maksuttomuus, jos opiskelijat saavat nykyiseen tapaan valita itse, mihin oppilaitokseen he hakeutuvat?
 Kuntaliitosta huomautetaan, että perusopetuksen ja toisen asteen koulumatkojen korvaamista ei voi verratatoisiinsa. Nykyjärjestelmässä kunta voi määrätä perusasteen oppilaan lähikoulun lain perusteella, mutta toisen asteen koulua ei. Kuntaliiton erityisasiantuntijan  Mari Sjöströmin  mukaan toisen asteen kohdalla puhutaan vapaasta hakeutumisoikeudesta.
 Oppivelvollisuustyöryhmässä oleva Suomen lukiolaisten liitto toivoo sekä matkakorvausoikeuden laajentamista sekä omavastuuosuuden poistamista.
 Opiskelijoiden valinnanvapauden rajoittamista lukiolaisten liitto taas ei halua. Jos pakkoja ylipäätään asetetaan, ne on mietittävä tarkoin.
 – Oppivelvollisuuden laiminlyönnin rankaisu tulisi pohtia tarkkaan ja kehittää toiselle asteelle omat säännöt, Suomen lukiolaisten liiton puheenjohtaja  Roosa Pajunen  sanoo.
 Vihantilaisten Senni Rankisen ja Aino Sandvikin kotikaupungin lukio on Raahen lukio. Jos opinahjo olisi määräytynyt kotikunnan mukaan, olisi se ainakin Sandvikille ollut pettymys.
 – En olisi kovin iloinen siitä, kun itse olen valinnut Oulaisten lukion. Olisi tietysti jollain tavalla helpotus ysiluokkalaiselle, ettei tarvitse itse päättää, mutta on kiva, että on valinnan mahdollisuus.
 Voikin siis olla, että työryhmä joutuu nyt pohtimaan, mihin asti tulevat oppivelvolliset saavat valita yhteiskunnan kustantaman opiskelun kohdalla. Maksetaanko kustannuksia esimerkiksi silloin, jos nuori haluaa lähteä huippulukioon toiselle puolelle Suomea?
 Toisen asteen opiskelijoiden tuet tällä hetkellä Opintoraha: määrä voi riippua vanhempien tuloista ja siitä, asuuko nuori itsenäisesti. Alle 17-vuotias ei saa opintorahaa vaan lapsilisää. Opintolaina, jos ei nuori ei ole oikeutettu opintorahaan. Myös alle 17-vuotias itsenäisesti asuva voi saada. Opintorahan oppimateriaalilisä, 46,80 euroa kuukaudessa. Vanhempien tulot vaikuttavat. Koulumatkatuki: julkisessa liikenteessä omavastuu 43 euroa. Voi saada myös omaan kuljetukseen, mutta on perusteltava. Tukea ei saa, jos on mahdollisuus asuntolapaikkaan. Asumistuki. Alle 17-vuotiaalle myönnetään, jos hänellä on tuloja riittävästi. Lähde: Kela ja Suomen lukiolaisten liitto
 Entä, jos opintojen vuoksi pitää muuttaa?
 Etenkin ammattioppilaitosopintojen vuoksi opiskelija joutuu usein väistämättä hakeutumaan toiselle paikkakunnalle.
 Ammattiin opiskeleville pitkämatkalaisille on jo nyt järjestetty asuntolapaikkoja. Esimerkiksi Oulun seudun koulutuskuntayhtymä (Osekk) ylläpitää nyt kuutta asuntolaa toimipisteidensä yhteydessä. Velvollisuutta siihen ei kuitenkaan ole tällä hetkellä laissa.
 Lukio-opiskelijoille asuntolapaikkoja on todella harvassa, ja siksi opiskelujen perässä muuttavat joutuvat itse etsimään ja maksamaan asuntonsa.
 Suomen lukiolaisten liitto toivookin, että asumistuki laajenisi koskemaan kaikkia itse asuvia opiskelijoita. Nykyisin asumistukea voi käytännössä saada vain yli 17-vuotias.
 – Myös opintotuki tulee ulottaa kaikille toisen asteen opiskelijoille. Tukiin tulevia muutoksia on aivan varmasti edessä, arvioi Roosa Pajunen.
 Tulevaisuudessakin suurin osa lukiopiskelijoista tulee opiskelemaan omalla paikkakunnallaan, miettii kuitenkin Oulaisten lukion rehtori Tapio Matinlauri.
 Ainakin Senni Rankinen ja Aino Sandvik ovat valinneet asumisen rauhallisella maaseudulla, eivätkä halua muuttaa isompaan taajamaan tällä hetkellä. Osa Vihannista kotoisin olevista Oulaisten lukion opiskelijoista taas on päättänyt muuttaa opintojensa perässä lähemmäs kouluaan.
 Kuka maksaa lisätyön ja asuntolat?
 Valtio on luvannut maksaa oppivelvollisuuden pidentämisen kustannukset sataprosenttisesti. Todennäköistä kuitenkin on, että myös koulutuksen järjestäjät – kunnat ja kuntayhtymät – joutuvat aukomaan omia rahakirstujaan.
 – Koulutuksen puolella on kuitenkin jo nyt paljon siirretty kuntien vastuulle, valtionavut ovat pienentyneet, muistuttaa lukon rehtori Tapio Matinlauri.
 Odotettavissa on ainakin lisätyötä, ja se kasvattaa henkilöstötarvetta, arvioi Osekkin johtaja, rehtori  Jarmo Paloniemi . Esimerkiksi välineiden ja kirjojen toimittajat on uudessa tilanteessa kilpailutettava.
 – Toivottavasti saamme hallituksen määrärahaa myös henkilökunnan palkkaamiseen.
 Lukiokirjojen hankinta on tällä hetkellä opiskelijoiden päänvaivana. Jatkossa koulutuksen järjestäjä saanee valtiolta rahaa kirjoihin. Marko Väänänen / Yle
 Mielenkiintoinen kysymys on, maksetaanko ammattikoulutuksen järjestäjille nykyistä enemmän asuntolapalvelujen tarjoamisesta, jos peruskoulun jälkeiset opinnot muuttuvat pakollisiksi.
 Tällä hetkellä valtio osallistuu murto-osan näistä kustannuksista.
 – Omaa rahaa menee yli miljoona euroa vuosittain, Paloniemi summaa kuuden Osekkin asuntolan kustannuksia.
 Uutta rakennuskantaa opiskelijoiden asumiseen ei välttämättä tarvita.
 – Vaikea sanoa, lisääkö uudistus asuntoloiden tarvetta. Opiskelijajoukko laajenee jonkin verran, mutta mitään merkittävää siinä ei ole tapahtumassa, Mika Tammilehto sanoo.
 Pärjäävätkö kaikki kaukana kotoa?
 Hallituksen tavoitteena on nyt ennen kaikkea ehkäistä nuorten syrjäytymistä. Suurimmalle osalle alle 20-vuotiaista halutaan vähintään toisen asteen tutkinto.
 Monen nuoren elämä tulee muuttumaan, jos opintojen vuoksi täytyykin esimerkiksi muuttaa pois vanhempien luota.
 – Kysymyksessä on iso harppaus oman ajan hallintaan, varsinkin jos tällä aiotaan vaikuttaa siihen kuuteentoista prosenttiin, jotka ovat koulupudokkaita, Oulaisten lukion rehtori Tapio Matinlauri sanoo.
 Matinlauri miettii myös sitä, voiko kotoa irtautuminen olla joillekin liian nopeaa.
 – Se vaikuttaa perhesuhteisiin, sukulaissuhteisiin. Osaako nuori pistää rajoja sille, millaiseen porukkaan hän päätyy toisella paikkakunnalla?
 Opetus- ja kulttuuriministeriön tarkoituksena on paitsi nostaa oppivelvollisuusikää 18 vuoteen, myös taata lukio- tai ammattitutkinnon maksuttomuus.
 – Ettei syntyisi tilannetta, jossa oppivelvollisuusiän tullessa täyteen opintoja ei voisi suorittaa loppuun maksujen takia. Tutkinto tulisi suoritettua niillä, joilla se on tavoitteena, Mika Tammilehto kertoo.
 Kentällä epävarmuutta yksityiskohdista vielä on. Esimerkiksi Kuntaliitossa vielä odotetaan, kattaako maksuttomuus sittenkään koko kolmea toisen asteen opintovuotta.
 Löytyykö kaikkeen rahaa?
 Viimeisimmän arvion mukaan oppivelvollisuusiän pidentämiseen on tarkoitus käyttää valtion budjetista yli 40 miljoonaa euroa ikäluokkaa kohti. Vielä tässä vaiheessa on ajateltu, että ikäluokka kerrallaan otettaisiin maksuttoman toisen asteen piiriin.
 Vuonna 2021 kustannukset olisivat 22 miljoonaa euroa. Vuonna 2024 ja sen jälkeen kustannukset olisivat jo 129 miljoonaa euroa vuodessa.
 Keväällä 2018 opetus- ja kulttuuriministeriö arvioi, että pelkkien oppikirjojen ja muiden opiskelumateriaalien maksuttomuus tarkoittaisi 87–142 miljoonan euron kustannuksia vuositasolla.
 Aino Sandvikin koulumatkan hinta ilman julkista tukea olisi yli 80 euroa viikossa. Jo nyt näihin kustannuksiin saa hieman apua valtiolta. Marko Väänänen / Yle
 Hallitusohjelmassa oppivelvollisuuden jatkamisen keinoiksi on mainittu myös kymppiluokka, kansanopistot, työpajatoiminta, kuntoutus ja valmentavat koulutukset. Nämä olisivat polkuja toisen asteen tutkinnon suorittamiseen.
 Koska oppivelvollisuuden toteuttamiskeinot ovat moninaiset, eivät aiemmat kustannuslaskelmat välttämättä pidä paikkaansa. Tästä on esimerkkinä  Kuntaliiton vuoden 2018 keväällä tekemä kustannusarvio .
 – Työryhmän aikataulu on tiukka ja valmistelijoiden vastuu on suuri. Jos tämä menee pieleen, niin rahaa poltetaan ja tuhotaan myös kovasti nuorten ihmisten tulevaisuutta, Tapio Matinlauri sanoo.
 Menojen lisääntyminen voi luoda paineita alkaa kerätä muualta opetuksesta säästöjä. Opetus- ja kulttuuriministeriössä on jo pohdittu, pitäisikö koulutuksesta ryhtyä perimään maksuja ensimmäisen tutkinnon jälkeen.
 Voit keskustella aiheesta 19.8. kello 22 saakka!
 Lisää aiheesta:
 Hallitusneuvotteluiden loppusuoran suurin kysymys ratkaistu: Oppivelvollisuus pitenee toisen asteen tutkinnon suorittamiseen
 Oppivelvollisuuden pidentäminen arveluttaa rehtoria: "Miten käy niiden, jotka tarvitsevat tukea eniten?"

Kyse ei ole vain maksuttomista lukiokirjoista: Jos oppivelvollisuus pitenee, valtio saattaa maksaa myös koulumatkojen kuluja


Summary: Lappeenrannan kiihdytystapahtumassa menehtynyt mies oli kirjoittanut vastuuvapauslomakkeen, jolla hän vahvisti tietävänsä tapahtumaan liittyvät riskit.

Lappeenrannan Ilmailuyhdistys pohtii parhaillaan, järjestääkö se enää tulevaisuudessa kiihdytysajoja.
 Lappeenrannan Ilmailuyhdistys ry:n puheenjohtaja  Ilkka Toivanen  on surullinen ja järkyttynyt.
 – Tässä harkitaan nyt hyvin vakavasti, järjestetäänkö tapahtumaa enää jatkossa, Toivanen sanoo.
 Pohjanmaalta kotoisin ollut noin 30-vuotias mies  menehtyi eilen , kun hän menetti kiihdyttämänsä auton hallinnan hidastamisvaiheessa. Auton nopeus oli 300 kilometriä tunnissa.
 Auto oli heittelehtinyt ja ajautunut sivuun Lappeenrannan lentokentällä sijaitsevalle nurmialueelle. Auto oli myös kierähtänyt monta kertaa katon kautta ympäri.
 Auto oli malliltaan vuoden 1989 Audi Quattro, jota oli viritetty.
 Osallistujat tiesivät riskit
 Kiihdytystapahtuman osallistujat olivat allekirjoittaneet vastuuvapauslomakkeen.
 Vastuuvapauslomakkeella osallistuja vakuuttaa olevansa tietoinen tapahtuman riskeistä ja ottaa niistä vastuun itselleen.
 – Sitähän se vastuuvapaus tarkoittaa. Tietysti oikeus päättäisi vastuuvapauslomakkeen pätevyyden, jos asiaa lähdettäisiin oikeudessa käymään. Eilen poliisi kuitenkin sanoi, ettei asiaa tutkita rikoksena, Toivanen sanoo.
 Poliisi tutkii kiihdystapahtumassa sattunutta kuolemantapausta kuolemansyyntutkintana eikä siis epäile tapaukseen liittyvän rikosta.
 Myöskään onnettomuustutkintakeskus  Otkes ei ole aloittamassa tutkintaa  Lappeenrannan kiihdytystapahtumassa eilen tapahtuneesta turmasta. Otkes ei yleensä tutki onnettomuuksia, joiden selvittämisellä ei ole yksittäistapausta yleisempää merkitystä turvallisuudelle.
 Järjestäjät pelkäsivät pahinta
 Lappeenrannan Ilmailuyhdistys ry:n puheenjohtaja  Ilkka Toivanen  kertoo Ilmailuyhdistyksen pohtivan nyt, mitä olisi voinut tehdä tai mitä pitäisi tehdä toisin.
 – Siihen pyritään löytämään keinoja, mutta kyllä tämä mahdollisimman riskittömäksi on tehty siinä mielessä, että ajaminen olisi niin turvallista kuin kuin mahdollista, Toivanen sanoo.
 Hän kertoo, että järjestäjän on vaikeaa arvioida, miten kovaa kiihdytystapahtumaan osallistuva kuljettaja aikoo ajaa ja kuinka kovaa tämän auto kulkee.
 – Kun verrataan vaikka laskuvarjohyppyyn tai muihin extreme-harrastuksiin, niin harrastajan pitäisi ymmärtää ne riskit, joita ottaa. Ja toisaalta pyrkiä minimoimaan riskejä. Tässä tapauksessa riskit toteutuivat sen pahimman päälle, mitä mekin olimme pelänneet.
 Eli teillä oli ollut pelko, että tällä tavalla voisi joskus käydä?
 – Se on arvioitu riskinä, yhtenä pahimpana riskinä, mikä voisi toteutua. Ja sitä on pyritty riskinhallinnassa ja turvallisuussuunnittelussa minimoimaan, Toivanen sanoo.

Kuolemantapaus pisti Lappeenrannan kiihdytysajojen jatkon vaakalaudalle – "Tässä harkitaan nyt hyvin vakavasti, järjestetäänkö tapahtumaa enää jatkossa"


Summary: Yleisöä tulee hiljalleen lisää, mutta liikkuminen voi olla ruuhkaista.

Ratamoottoripyörien MotoGP –testiajot ovat alkaneet Iitin Kymi Ringillä. Ensimmäiset testikuljettajat pääsivät radalle vajaan tunnin myöhässä. Myös suomalaiset kuljettajat ovat käyneet radalla.
 Testien alkamista viivästytti  aamulla alkanut sade, joka teki radasta erittäin liukkaan. Sade on aamupäivän aikana kuitenkin hieman laantunut, ja lisäksi radan märimmistä kohteista kaarteissa on saatu vettä poistettua koneellisesti harjaamalla.
 Olosuhteet Iitissä ovat silti edelleen märät.
 – Radalla pystyy kyllä ajamaan, mutta varovasti pitää mennä, sanoo suomalaiskuljettaja  Niki Tuuli .
 Yleisöä paikalle on tullut vähitellen lisää aamupäivän aikana, testiajojen ensihetkiä seuraa arviolta muutamia satoja ihmisiä. Alueen parkkipaikoilla on täyttä, ja tiet Kymi Ringille ovat olleet ajoittain ruuhkaisia.
 Kymi RIngin testejä ajetaan maanantaina ja tiistaina kello 17 saakka.

Ratamoottoripyörät pääsivät radalle – Kymi Ringin testiajot käyntiin sateesta huolimatta


Onnettomuustutkintakeskus (Otkes) ei aloita tutkintaa huippunopeustapahtumassa sattuneesta onnettomuudesta.
 Vuonna 1988 syntynyt mies kuoli Lappeenrannassa sunnuntaina. Hän oli ollut tapahtumassa kokeilemassa auton kiihtyvyyttä.
 Hidastamisvaiheessa auto oli heittelehtinyt ja ajautunut sivuun nurmialueelle. Auto oli kierähtänyt monta kertaa katon kautta ympäri. Nopeutta oli onnettomuushetkellä noin 300 kilometriä tunnissa.
 Otkes ei yleensä tutki onnettomuuksia, joiden selvittämisellä ei ole yksittäistapauksia yleisempää merkitystä turvallisuudelle.
 – Kyseessä on extreme-laji. Jos toimitsijoille tai yleisölle olisi sattunut jotain, tilanne olisi toinen, Otkesin johtaja  Veli-Pekka Nurmi  toteaa.
 Poliisi ei epäile asiassa rikosta. Asian käsittely jatkuu kuolemansyyn tutkintana.

Mies kuoli huippunopeustapahtumassa – Onnettomuustutkintakeskus ei tutki onnettomuutta: "Kyseessä on extreme-laji"


Summary: Työntekijät ovat pelänneet urakehityksensä pysähtyvän, jos he kertovat häirinnästä tai muista ongelmista.

Ministerit, ministeriöt ja valtioneuvosto

Ulkoministeri  Pekka Haavisto  (vihr.) aikoo pysäyttää häirinnän, josta esimerkiksi Suomen ulkomaanedustustojen työntekijät ovat kertoneet.
 – Minkäänlaiselle syrjinnälle, häirinnälle tai kiusaamiselle ei ole ulkoministeriössä tilaa niinkuin ei millään muullakaan työpaikalla, Haavisto sanoi suurlähettiläspäivillä.
 Haavisto pamautti viestinsä julki ulkomaanedustustojen päälliköiden istuessa yleisönä. Ulkoministeri kertoi puhuneensa asiasta jo alkukesästä henkilökunnan tilaisuudessa, mutta halunneensa toistaa asian myös julkisesti.
 Viime keväänä valmistui  edellisen hallituksen tilaama selvitys , jonka mukaan joka kuudes kyselyyn vastaneista työntejä oli kokenut häirintää. Häirinnästä ei kuitenkaan ole mielellään puhuttu julkisesti. Ongelmasta eteenpäin kertoneet työntekijät ovat saaneet pelätä, että esimiehet estävät uralla etenemisen.
 Kolme vuotta sitten Tukholman-suurlähettiläs sai varoituksen ja kotiutettiin seksuaalisen häirinnän takia. Joidenkin työntekijöiden mukaan  vanha kulttuuri istuu syvässä .
 Haavisto aikoo muuttaa työkulttuurista puhumisen. Salailu ja hyssyttely on tuomittavaa, Haavisto sanoo.
 – Tulen pitämään huolen siitä, että tällaisista asioista ilmoittaminen on palvelus ulkoministeriötä ja ilmapiiriä kohtaan.
 Ulkoministeri korostaa, että vastuu on päälliköille.
 – Mikäli tietooni tulee mitä tahansa epäasiallista käytöstä, siihen tullaan puuttumaan välittömästi, Haavisto sanoo.

Haavisto tarttuu kovin sanakääntein häirintään ulkoministeriössä - "Tällaisista asioista ilmoittaminen on palvelus ulkoministeriötä ja ilmapiiriä kohtaan"


Summary: Kurdimyönteiseen HDP-puolueeseen kuuluvia pormestareita erotettiin viroistaan myös kolme vuotta sitten.

Turkki on siirtänyt kolme kurdimyönteistä HDP-puoluetta edustavaa pormestaria syrjään tehtävistään.
 Erillisessä operaatiossa Turkki on ottanut kiinni yli 400 ihmistä, joilla maan sisäministeriö epäilee olevan yhteyksiä Turkissa kiellettyyn Kurdistanin työväenpuolueeseen PKK:hon.
 Turkin sisäministeriö erotti Kaakkois-Turkin kurdienemmistöisellä alueella sijaitsevien Diyarbakirin, Vanin ja Mardinin kaupunkien pormestarit. Heidän tilalleen nimitettiin kyseisten alueiden kuvernöörit, jotka edustavat valtiota.
 Nyt hyllytetyt pormestarit oli valittu virkoihinsa paikallisvaaleissa maaliskuussa. Sisäministeriö syyttää heitä terroristiryhmän jäsenyydestä ja "terroristiryhmän propagandan levittämisestä".
 Vuonna 2016 Turkki erotti viroistaan kymmeniä HDP:tä edustavia pormestareita, joilla hallinto epäili olevan PKK-yhteyksiä. Tuolloinkin pormestarit korvattiin valtion nimittämillä kuvernööreillä.
 Turkin presidentti  Recep Tayyip Erdoğan  varoitti ennen maaliskuun paikallisvaaleja, että HDP-puolueeseen kuuluvia pormestareita voidaan jälleen erottaa, jos heillä arvioidaan olevan yhteyksiä PKK:n taistelijoihin.
 HDP kieltää, että sillä olisi yhteyksiä PKK-järjestöön. PKK on Turkin, EU:n ja Yhdysvaltain terroristijärjestölistoilla.
 Lisää aiheesta:
 Ankaran ja Istanbulin pormestaripaikoista käydään kiivasta taistelua – presidentti Erdoğanin puolue väittää omien tietojensa perusteella voittaneensa Istanbulissa
 Istanbul iski nyrkin pöytään – Imamoğlun voittoa juhlittiin myöhään yöhön

Turkilla kurdien vastaisia operaatioita – yli 400 ihmistä otettu kiinni ja kolme pormestaria korvattu virkamiehillä